Kpondɛ Nɔhalɛ Anwonyia—Luku 16:9 | Debiezukoalɛ\nKENGA YE WƆ Afrikaans Albanian America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Edo Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\n“Bɛlua ɛtane ewiade ɛhye anwonyia zo bɛva agɔnwolɛ.”—LUKU 16:9.\nEDWƐNE: 32, 154\nKɛzi yɛbava yɛ anwonyia yɛali gyima yɛamia yɛ nee Nyamenle agɔnwolɛvalɛ ne anu ɛ?\nKɛ ɔkɛyɛ na yɛanyɛ ngɛkɛlɛ yɛammaa ɛnɛ ewiade gualilɛ ngyehyɛleɛ ne ɛ?\nDuzu ati a wɔbɔ kpɔkɛ kɛ ɛbakpondɛ sunsum nu anwonyia ɛ?\n1, 2. Wɔ ewiade ɛhye anu, duzu ati a yɛ nee ehyianvolɛma badɛnla dahuu ɛ?\nƐNƐ ewiade ɛhye anu gualilɛ ngyehyɛleɛ ne ɛzɛkye bɔkɔɔ. Mgbavolɛ ɛnnyia gyima ɛnyɛ. Menli dɔɔnwo fa bɛ ngoane to esiane nu kɔ maanle mɔɔ bɛdi boɛ la anu. Ehyia wɔ maanle mɔɔ bɛdi boɛ bɔbɔ la anu. Sukoavolɛma ɛlɛnyia bɛ nwo yɛɛ ehyiavolɛma noko tɛdi ehyia. Mgbonda bie mɔɔ bɛbu ye kenle nsa ye la kile kɛ, menli ɛya ngyɛnu 1 ɛnyia bɛ nwo kpole kɛ menli ɛya ngyɛnu 99 ne mɔɔ ɛha la. Menli bie mɔ lɛ ezukoa dɔɔnwo mɔɔ bahola anlea bɛ bo zo amra wɔ awolɛndoazo dɔɔnwo anu a, noko menli mgbe mgbe dɔɔnwo di ehyia. Gyisɛse hanle kɛ: “Bɛ nee ehyiavolɛma de dahuu.” (Maake 14:7) Duzu ati a tɛnlabelɛ ɛhye mɔɔ ɛnle kpalɛ la ɛlɛkɔ zo a?\n2 Gyisɛse nwunle kɛ ewiade ɛhye ezukoa gyinlabelɛ ne ɛnrɛhakyi kɔkpula kɛ Nyamenle Belemgbunlililɛ ne bara. Atisesebɛ gualilɛ ngyehyɛleɛ, maanyɛlɛ nee ɛzonlenlɛ ngakyile ne mɔɔ Yekile 18:3 ka bɛ nwo edwɛkɛ kɛ “gualilɛma” la boka Seetan ewiade ne anwo. Nyamenle menli kola twe bɛ nwo bɔkɔɔ fi maanyɛlɛ nee adalɛ ɛzonlenlɛ nwo, noko bɛ nuhua dɔɔnwo ɛngola ɛndwe bɛ nwo ɛnvi Seetan ewiade gualilɛ ngyehyɛleɛ ne anwo.\n3. Kpuya boni mɔ a yɛbazuzu nwo a?\n3 Kɛ Kilisienema la, ɔwɔ kɛ yɛbiza yɛ nwo kpuya ɛhye mɔ amaa yɛanwu kɛzi yɛbu ɛnɛ gualilɛ ngyehyɛleɛ ne la: ‘Kɛzi mebava me anwonyia meali gyima meahile kɛ medi nɔhalɛ memaa Nyamenle ɛ? Kɛ ɔkɛyɛ na meanva me nwo meanwula ewiade ye anu gualilɛ nu somaa ɛ? Anwubielɛ boni mɔ a kile kɛ Nyamenle menli fa bɛ nwo to ɔ nwo zo bɔkɔɔ wɔ ewiade ɛhye mɔɔ anu yɛ se la anu ɛ?’\nSONVOLƐ SƐKYERAVOLƐ ANWO NDONWO NE\n4, 5. (a) Tɛnlabelɛ boni a sonvolɛ ne mɔɔ wɔ Gyisɛse ndonwo ne anu la hɔle nu a? (b) Folɛ boni a Gyisɛse dule ye ɛdoavolɛma a?\n4 Kenga Luku 16:1-9. Gyisɛse ndonwo ne mɔɔ fale sonvolɛ sɛkyeravolɛ ne anwo la ka ahonle. Mɔɔ bɛdole sonvolɛ ne ɛzonle kɛ ɔlɛsɛkye ɔ menle ninyɛne la anzi, ɔvale ye “adwenle ɔlile gyima” ɔvale “agɔnwolɛ” amaa saa ye gyima ne fi ɔ sa a bɛaboa ye. * Nɔhalɛ nu, Gyisɛse anga edwɛkɛ ɛhye amaa ye ɛdoavolɛma alua adenle ɛtane zo anlea bɛ nwo wɔ ewiade ɛhye anu. Ɔhanle kɛ, kɛ “ewiade ɛhye anu menli” yɛ bɛ nyɛleɛ la ɛne, noko Gyisɛse yɛle ndonwo ɛhye vale hilele ɛzukoalɛdeɛ mɔɔ wɔ nu la.\n5 Ɛnee Gyisɛse ze kɛ, kɛmɔ sonvolɛ ne mɔɔ hɔle ngyegyelɛ nu yɛle la, zɔhane ala a ɔwɔ kɛ ye ɛdoavolɛma nea bɛ nwo wɔ ewiade ɛhye mɔɔ ye gualilɛ ngyehyɛleɛ ɛnle kpalɛ la anu a. Ɔti ɔdule bɛ folɛ kɛ: “Bɛlua ɛtane ewiade ɛhye anwonyia zo bɛva agɔnwolɛ, amaa mekɛ mɔɔ ɛhye mɔ kɛminli la [Gyihova nee Gyisɛse alie bɛ ahɔ] ɛleka mɔɔ bɛbadɛnla ye dahuu la.” Duzu a yɛsukoa yɛfi Gyisɛse folɛdulɛ ne anu a?\n6. Kɛzi yɛkola yɛnwu ye kɛ ewiade gualilɛ ngyehyɛleɛ ne ɛmboka Nyamenle bodane nwo ɛ?\n6 Gyisɛse angile deɛmɔti ɔhanle kɛ anwonyia le “ɛtane ewiade ɛhye” debie la anu, noko Baebolo ne kile kɛ gualilɛ ɛmboka Nyamenle bodane nwo. Gyihova vale Adam nee Yive ngyianlɛdeɛ kɔsɔɔti maanle bɛ wɔ Yidɛn tola ne anu. (Mɔl. 2:15, 16) Nzinlii mɔɔ sunsum nwuanzanwuanza ne ɛlɛkile ɛvoya mɔɔ limoa asafo ne mɔɔ bɛkpokpa nuhua amra adenle la, “bɛ nuhua ko bɔbɔ anga kɛ ninyɛne mɔɔ ɔlɛ la le ɔ ngome ye ɛdeɛ, emomu bɛhyɛle debie biala mɔɔ bɛlɛ la.” (Gyi. 4:32) Ngapezonli Ayezaya hanle kɛ, mekɛ ɛlɛba mɔɔ alesama asa baha bɛ nwonane afoa ngyianlɛ kɔsɔɔti. (Aye. 25:6-9; 65:21, 22) Noko kɛkala, ɔwɔ kɛ Gyisɛse ɛdoavolɛma fa bɛ ‘adwenle di gyima,’ dua “ɛtane ewiade ɛhye anwonyia” zo nea bɛ nwo wɔ mekɛ mɔɔ bɛlɛbɔ mɔdenle kɛ bɛyɛ Nyamenle ɛhulolɛdeɛ la.\nBƐVA ƐTANE EWIADE ƐHYE ANWONYIA BƐLI GYIMA KPALƐ\n7. Folɛdulɛ boni a wɔ Luku 16:10-13 a?\n7 Kenga Luku 16:10-13. Sonvolɛ ne mɔɔ wɔ Gyisɛse ndonwo ne anu la vale agɔnwolɛ ɔlua ɔ ngome ye boɛyɛlɛ ti. Noko Gyisɛse dule ye ɛdoavolɛma folɛ kɛ bɛvi bɛ ahonle muala anu bɛva agɔnwolɛ wɔ anwuma. Ngyɛnu mɔɔ doa ndonwo ne la fa kɛzi yɛfa “ɛtane ewiade ɛhye anu anwonyia” yɛdi gyima la toto nɔhalɛ mɔɔ yɛdi yɛmaa Nyamenle la anwo. Ɛnee Gyisɛse ɛlɛkile kɛ kɛzi yɛfa yɛ anwonyia yɛdi gyima la kola kile kɛ ‘yɛdi nɔhalɛ’ anzɛɛ yɛnyɛ zɔ. Adenle boni azo?\n8, 9. Maa neazo mɔɔ kile kɛzi bie mɔ ɛlɛfa bɛ anwonyia ali gyima ahile kɛ bɛdi nɔhalɛ la.\n8 Adenle titili ko mɔɔ yɛbalua zo yɛava yɛ anwonyia yɛali gyima yɛahile kɛ yɛdi nɔhalɛ la a le kɛ yɛbaye ndoboa yɛaboa ewiade amuala edwɛkɛhanlɛ gyima ne mɔɔ Gyisɛse hanle nwolɛ edwɛkɛ la. (Mat. 24:14) Kakula raalɛ ekyi bie mɔɔ wɔ India la gyakyile toy mɔɔ ɛnee ɔtɔ la vale ezukoa ne guale ɛlɛka bie mɔɔ ɔbobɔle la anu ngyikyi ngyikyi. Mɔɔ ɛlɛka ne yile la ɔvale ezukoa ne ɔmaanle kɛ bɛva bɛboa ewiade amuala edwɛkɛhanlɛ gyima ne. Adiema bie mɔɔ wɔ India mɔɔ lɛ kukue ɛya la vale kukue dɔma dɔɔnwo hɔmaanle Malayalam edwɛkɛbohilelɛ ɔfese ne, ɔdwenlenle nwo kɛ, kɛmɔ ɔfese ne tɔ kukue la ati, saa ɔfa bie ɔmaa bɛ a, ɔbaboa kpalɛ yeadɛla ezukoa mɔɔ ɔbava yeaye ndoboa la. Ɔvale ye adwenle ɔlile gyima. Mediema mɔɔ wɔ Greece la noko fa ɔlivi nwole, kyiisi nee aleɛ gyɛne kɔmaa Bɛtɛle abusua ne dahuu.\n9 Adiema bie mɔɔ vi Sri Lanka na kɛkala ɔwɔ abolokyi la ɛva sua mɔɔ yezi wɔ ye sua zo la yemaa kɛ bɛva bɛyɛ debiezukoalɛ nee nyianu na menli mɔɔ yɛ dahuu ɛzonlenlɛ gyima ne bie la ɛdɛnla ɛkɛ. Adiema ne ɛva ye ezukoa ɛbɔ afɔle, noko ɔbaboa nolobɔlɛma mɔɔ bɛnlɛ ezukoa dɔɔnwo wɔ ɛkɛ la kpole kpalɛ. Wɔ maanle mɔɔ bɛva bɛ sa bɛdo yɛ gyima ne azo la anu, mediema fa bɛ awuke maa kɛ bɛva bɛyɛ Belemgbunlililɛ Asalo, amaa adekpakyelɛma nee mediema gyɛne mɔɔ bɛnlɛ bie la anyia ɛleka ayɛ debiezukoalɛ na bɛ nwo angyele bɛ wɔ ezukoa afoa nu.\n10. Saa yɛyɛ nyele a nyilalɛ boni mɔ a yɛnyia a?\n10 Neazo ɛhye mɔ maa yɛnwu kɛ Nyamenle menli “di nɔhalɛ wɔ debie ekyi” nu. Bɛfa bɛ anwonyia bɛboa awie mɔ. (Luku 16:10) Kɛzi Gyihova agɔnwo mɔ te nganeɛ wɔ afɔlebɔlɛ zɛhae anwo ɛ? Bɛte ɔ bo kɛ nyeleyɛlɛ maa bɛnyia “nɔhalɛ” anwonyia. (Luku 16:11) Adiema raalɛ ko mɔɔ dahuu ye ndoboa boa Belemgbunlililɛ gyima ne la ka nyilalɛ mɔɔ yenyia ye la anwo edwɛkɛ kɛ: “Me anwonyia mɔɔ mefa meboa la maa me nye die kpalɛ. Menwu kɛ saa meboa awie mɔ a, ɔmaa menyia bɛ nwo adwenle kpalɛ. Ɔmaa mefa ɛtane mekyɛ, menyia awie mɔ anwo abotane, megyinla arɛlebɔlɛ nloa yɛɛ medie folɛdulɛ meto nu.” Menli dɔɔnwo ɛnwu kɛ saa bɛyɛ nyele a, ɔboa bɛdabɛ mumua ne.—Edw. 112:5; Mrɛ. 22:9.\n11. (a) Kɛzi ahonle nu mɔɔ yɛfi yɛye ndoboa la kile kɛ yɛfa yɛ ‘adwenle yɛdi gyima’ ɛ? (b) Duzu a ɛlɛkɔ zo wɔ Nyamenle menli avinli a? (Nea mɔlebɛbo nvoninli ne.)\n11 Saa yɛfa yɛ anwonyia yɛboa Belemgbunlililɛ gyima ne a ɔkile kɛ yɛlɛfa yɛ ‘adwenle yɛali gyima’ wɔ adenle fofolɛ zo. Ɔmaa yɛfa nwolɛ adenle mɔɔ yɛnyia la yɛboa awie mɔ. Menli mɔɔ di boɛ noko bɛngola dahuu ɛzonlenlɛ gyima ne bie yɛ anzɛɛ ɛngɔ maanle gyɛne zo la anye die, ɔluakɛ bɛze kɛ bɛ ndoboa boa awie mɔ wɔ ɛzonlenlɛ gyima ne anu. (Mrɛ. 19:17) Ndoboa mɔɔ bɛfi ahonle nu bɛye la boa maa bɛnyia mbuluku na bɛka edwɛkɛ ne wɔ azɛlɛsinli mɔɔ bɛdi ehyia noko ɛzonlenlɛ gyima ne so ma dɔɔnwo wɔ ɛkɛ la azo. Wɔ ɛvolɛ dɔɔnwo anu, ɛnee Baebolo bolɛ yɛ se wɔ maanle le kɛ Congo, Madagascar, nee Rwanda, na fane dɔɔnwo ne ala ɔwɔ kɛ mediema ne mɔ kpa kɛ bɛbava bɛ dapɛne anzɛɛ siane ahatualɛ bɛadɔ aleɛ anzɛɛ Baebolo bɛamaa bɛ mbusua. Amaa ‘moalɛ ne ayɛ sɛsɛ’ la, Gyihova ahyehyɛdeɛ ne fa ndoboa mɔɔ menli dɔɔnwo ye la boa edwɛkɛbohilelɛ gyima ne nee Baebolo mɔɔ bɛmaa abusua ne anu sonla ko biala nee Baebolo sukoavoma mɔɔ sunsum nu ɛhɔne ɛlɛku bɛ noko asa ka bie la anwo gyima. (Kenga 2 Kɔlentema 8:13-15.) Ɔti menli mɔɔ ye ndoboa nee menli mɔɔ nyia zolɛ nvasoɛ la amuala bayɛ Gyihova agɔnwo mɔ.\nMMAFA Ɛ NWO “ƐWULOWULA GUALILƐ NU” SOMAA\n12. Kɛzi Ebileham hilele kɛ ɔlɛ anwodozo wɔ Nyamenle anu ɛ?\n12 Adenle bieko mɔɔ yɛdua zo yɛfa Gyihova agɔnwolɛ la a le kɛ yɛbava nwolɛ adenle mɔɔ yɛlɛ la yɛakpondɛ “nɔhalɛ” anwonyia yɛɛ yɛnrɛva yɛ nwo yɛnrɛwula ewiade ye anu gualilɛ nu somaa. Ebileham mɔɔ ɔlɛ diedi na ɔdɛnlanle aze tete ne la yɛle tieyɛ vile suakpole Yule azo, ɔhɔdɛnlanle tɛnte nu na yeamia ɔ nee Gyihova agɔnwolɛvalɛ ne anu. (Hib. 11:8-10) Ɔnyianle Nyamenle mɔɔ ɔle nɔhalɛ anwonyia Ɛvileka la anu anwodozo, na yeamkpondɛ anwonyia mɔɔ bahile kɛ ɔnlɛ ye nu anwodozo la. (Mɔl. 14:22, 23) Gyisɛse maanle kpavolɛ sukoavolɛ ne anwosesebɛ kɛ: “Saa ɛkulo kɛ ɛdi munli a, ɛnee kɔdɔne ninyɛne mɔɔ ɛlɛ la na fa ezukoa ne maa ehyiavolɛma, na ɛbanyia anwonyia wɔ anwuma; na bɛla badoa me.” (Mat. 19:21) Nrenyia zɔhane annyia Ebileham diedi ne bie, noko awie mɔ ɛhile kɛ bɛlɛ Nyamenle anu anwodozo bɔkɔɔ.\n13. (a) Folɛ boni a Pɔɔlo dule Timote a? (b) Kɛzi yɛbahola yɛava Pɔɔlo folɛdulɛ ne yɛali gyima ɛnɛ a?\n13 Ɛnee Timote le awie mɔɔ ɔlɛ diedi. Mɔɔ Pɔɔlo hanle kɛ Timote le “Kelaese Gyisɛse sogyanli kpalɛ” la, ɔzele ye kɛ: “Awie biala mɔɔ ɛlɛyɛ sogya gyima la ɛnva ɔ nwo ɛnwulowula gualilɛ nu amaa yeazɔ ahenle mɔɔ vale ye kɛ sogyanli la anye.” (2 Tim. 2: 3, 4) Ɛnɛ, Gyisɛse ɛdoavolɛma mɔɔ mekɛ kɔsɔɔti azonvolɛ mɔɔ bɛbo mgbe ko boka nwo la ɛlɛbɔ mɔdenle ava Pɔɔlo folɛdulɛ ne ali gyima kɛ mɔɔ bɛ tɛnlabelɛ ne bamaa bɛ adenle la. Kɛmɔ bɛmkpondɛ kɛ ninyɛne mɔɔ wɔ ewiade ne anu mɔɔ bɛbɔ nwolɛ nolo la nyia bɛ nwo zo tumi la ati, bɛkakye ngyinlazo ɛhye: “Mɔɔ biza bosea la le sonla mɔɔ bɔ ye bosea la kanranli.” (Mrɛ. 22:7) Mɔɔ Seetan kpondɛ a le kɛ yɛbava yɛ mekɛ nee yɛ anwosesebɛ kɔsɔɔti yɛali ye ewiade ne gualilɛ ngyehyɛleɛ nzi. Kpɔkɛzilɛ bie mɔ bamaa yeahwe kakɛ yeamaa yɛ nwo mɔɔ kyesɛ yɛfa ɛvolɛ dɔɔnwo yɛtua a. Bosea mɔɔ bɛbɔ bɛtɔ sua, bɛkɔ sukulu, kale mɔɔ ye bolɛ yɛ se, bɔbɔ atɔfolɛlielɛ mgbole bahola ahwe kakɛ kpole amaa yɛ. Saa yɛtete ninyɛne zo wɔ ɛbɛlabɔlɛ nu, yɛandwe kakɛ yɛamaa yɛ nwo, na yɛnyia mekɛ yɛsonle Nyamenle na yɛanyɛ akɛlɛ yɛammaa ewiade gualilɛ ngyehyɛleɛ ne a, ɔkile kɛ yɛlɛfa yɛ adwenle yɛali gyima.—1 Tim. 6:10.\n14. Mɔdenlebɔlɛ boni a hyia a? Maa neazo bie mɔ.\n14 Amaa yɛatete ninyɛne zo wɔ yɛ ɛbɛlabɔlɛ nu la, ɔwɔ kɛ yɛfa Nyamenle Belemgbunlililɛ ne yɛdimoa. Ɛnee agyalɛma bie lɛ gyima kpole bie mɔɔ bɛyɛ ninyɛne wɔ ɛkɛ. Noko, dahuu ɛzonlenlɛ gyima ne mɔɔ bɛkulo kɛ bɛyɛ ye bieko la ati, ɔmaanle bɛdɔnenle bɛ gyima, bɛ ɛlɛne nee ninyɛne gyɛne. Akee bɛdule bɛ nwo bɛmaanle kɛ bɛbayɛ suazilɛ gyima ne mɔɔ hɔle zo wɔ ewiade amuala gyima ne ati mɔɔ wɔ Warwick, New York la bie. Bɛ nye liele kpole kɛ bɛ nee bɛ ra ralɛ ne nee ɔ hu nee ye awovolɛ vale dapɛne ekyi bie yɛle Warwick Bɛtɛle suazilɛ gyima ne bie la. Adiema raalɛ bie mɔɔ ɔle adekpakyelɛnli la nyianle gyima mɔɔ bɛfa mekɛ foa bɛyɛ la wɔ bange bie mɔɔ wɔ Colorado, U.S.A la. Menli mɔɔ vale ye gyima nu la anye liele ye gyima nwo, na bɛbɔle ye ɛwɔkɛ kɛ bɛbamaa ye gyima mɔɔ bamaa bɛabɔ ye ahatualɛ ne anwo fane nsa la. Noko, kɛmɔ gyima ne ɛnrɛmaa ɔnrɛva ye adwenle ɔnrɛzie ɛzonlenlɛ gyima ne azo la ati, ɔkpole. Afɔle mɔɔ Gyihova azonvolɛ bie mɔ ɛbɔ la anu ekyi bie ɛne. Mɔdenle mɔɔ yɛbɔ yɛfa Belemgbunlililɛ ne yɛdimoa la kile kɛ yɛbu yɛ nee Nyamenle agɔnwolɛvalɛ ne nee sunsum nu anwonyia kɛ ɔsonle bolɛ ɔtɛla mɔɔ ewiade gualilɛ ngyehyɛleɛ ne bamaa yɛanyia la.\nMEKƐ MƆƆ ANWONYIA KƐVI YƐ SA LA\n15. Anwonyia boni a maa yɛ nye die kpole a?\n15 Anwonyia ɛngile kɛ Nyamenle ɛyila awie. Gyihova yila bɛdabɛ mɔɔ bɛle “sukoavolɛma wɔ gyima kpalɛ” ɛyɛlɛ nu la. (Kenga 1 Timote 6:17-19.) Kɛ neazo la, mekɛ mɔɔ Lucia * nwunle kɛ bɛhyia azonvolɛ nwo wɔ Albania la, ɔvale ɔ nwo ɔdole Gyihova anwo zo na ɔdule ɔvile Italy wɔ 1993, mɔɔ ɛnee ɔnlɛ debie mɔɔ ɔbava yeanlea ɔ nwo a. Ɔzukoale Albania aneɛ ne, na yeboa menli mɔɔ bo 60 mɔɔ ɔka ekyii bɛyila bɛ nwo zo la. Nyamenle menli dɔɔnwo ɛnga edwɛkɛ ne wɔ azɛlɛsinli zɛhae mɔɔ so ma la azo, noko debie biala mɔɔ yɛbayɛ yɛaboa awie mɔ yɛamaa bɛanwu ngoane adenle ne na bɛalua zo la le debie mɔɔ yɛ nee bɛ yɛ nye die nwo dahuu a.—Mat. 6:20.\n16. (a) Duzu a bado ɛnɛ mekɛ ye gualilɛ ngyehyɛleɛ ne a? (b) Kɛzi ɔwɔ kɛ ɛhye maa yɛbu anwonyia ɛ?\n16 Gyisɛse hanle kɛ: “Mekɛ mɔɔ ɛhye mɔ [ɛtane ewiade ɛhye anwonyia] kɛminli la,” tɛ kɛ ‘saa bɛminli a.’ (Luku 16:9) Wɔ awieleɛ mekɛ ɛhye anu bange bie mɔ ɛgu, yɛɛ maanle dɔɔnwo ezukoa gyinlabelɛ ɛzɛkye. Noko kenle bie ninyɛne bazɛkye bɔkɔɔ. Seetan ewiade ne amuala—maanyɛlɛ, ɛzonlenlɛ nee gualilɛ ngyehyɛleɛ ne bazɛkye. Ngapezonli Yizikeɛle nee Zɛfanaya hanle dole ɛkɛ ne kɛ nvutuke nee dwɛtɛ fufule nee gualilɛ ngyehyɛleɛ mɔɔ ɛhɔ zo ɛvolɛ dɔɔnwo anu la amuala bayɛ mgbane. (Yiz. 7:19; Zɛf. 1:18) Saa yɛyɛ mrelera na yɛnwu ye kɛ yɛvale nɔhalɛ anwonyia yɛbɔle afɔle yɛkpondɛle “ɛtane ewiade ɛhye anwonyia” dɔɔnwo a, kɛzi yɛbade nganeɛ ɛ? Yɛbade nganeɛ kɛ awie mɔɔ vale ye mekɛ kɔsɔɔti boɔboale ezukoa nloa na awieleɛ bɔkɔɔ ne ɔnwunle kɛ ɔ muala ɛnle kpalɛ la. (Mrɛ. 18:11) Nɔhalɛ nu, anwonyia ɛhye mɔ kɔsɔɔti baminli, yemɔti mmamaa nwolɛ adenle mɔɔ ɛlɛ kɛ “ɛbanyia agɔnwolɛ wɔ anwuma” la fi ɛ sa. Debie biala mɔɔ yɛbayɛ yɛaboa Gyihova Belemgbunlililɛ ne la maa yɛyɛ sukoavolɛma wɔ sunsum nu.\n17, 18. Duzu a Nyamenle agɔnwo mɔ banyia a?\n17 Saa Nyamenle Belemgbunlililɛ ne ba a, sua mɔɔ bɛhaye nee bosea mɔɔ bɛbɔ bɛtɔ sua la bapɛ nu, aleɛ babu mɔɔ yɛnrɛndɔ a yɛɛ yɛnrɛbɔ kakɛ wɔ ayileyɛlɛ nwo bieko. Gyihova agɔnwo mɔ bali ninyɛne mgbalɛ mɔɔ azɛlɛ ne bazo la. Yɛbava ezukoa nvutuke, dwɛtɛ fufule nee agudeɛ gyɛne yɛaziezie yɛ nwo, yɛnrɛva yɛnrɛli gua anzɛɛ yɛnrɛva yɛnrɛzie. Awie biala banyia mbaka kpalɛ, awolɛ, nee mbulalɛ azi azua ngɛnlɛma mɔɔ yɛnrɛdɔ a. Agɔnwolɛma bavi bɛ ɛhulolɛ nu aboa yɛ, tɛ kɛ yɛtua bɛ kakɛ la ati ɔ. Yɛbahyɛ ninyɛne kɔsɔɔti mɔɔ azɛlɛ ne bamaa yɛ sa aha ye la.\n18 Agyadeɛ mɔɔ sonle bolɛ mɔɔ menli mɔɔ fa agɔnwolɛ wɔ anwuma banyia la, nuhua ekyi bie ɛne. Gyihova azonvolɛ mɔɔ bɛwɔ azɛlɛ ye azo la anyelielɛ bayɛ kpole wɔ mekɛ mɔɔ bɛbade Gyisɛse edwɛkɛ mɔɔ se: “Bɛrɛla, bɛmɛ mɔɔ Egya ɛyila bɛ a, bɛva Belemgbunlililɛ ne mɔɔ bɛziezie bɛmaa bɛ ɔvi ewiade mɔlebɛbo ne la.”—Mat. 25:34.\n^ ɛden. 4 Gyisɛse anga kɛ edwɛkɛ ne le zɔ anzɛɛ ɔnle zɔ. Giliki edwɛkɛkpɔkɛ mɔɔ bɛvale bɛlile gyima wɔ Luku 16:1 la kile “somolɛ,” na mɔɔ ɔkile la a le kɛ bɛdonle sonvolɛ ne ɛzonle. Noko, Gyisɛse vale ye adwenle ziele sonvolɛ ne nyɛleɛ ne azo, na tɛ deɛmɔti bɛyele ye ali la ɔ.\n^ ɛden. 15 Lucia Moussanett anwo edwɛkɛ wɔ June 22, 2003, Awake! ne m. 18-22 la anu.\nKƐZI BƐDUA YINTANƐTE NE AZO BƐYE NDOBOA LA\nNdoboa mɔɔ vi ahonle nu la a bɛfa bɛboa yɛ ewiade amuala edwɛkɛhanlɛ nee moalɛ gyima ne a. Saa ɛkulo kɛ ɛdua yintanɛte ne azo ɛye ndoboa a, kɔ jw.org ne azo na tinli “Ye Ndoboa Fa Boa Yɛ Ewiade Amuala Gyima Ne” mɔɔ wɔ mukelɛ biala abo la azo.


Mateyu 15 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 15:1-39\nBɛkpale menli amaamuo nwo ɛdanlɛ (1-9)\nMɔɔ vi ahonle nu la gua sonla nwo evinli (10-20)\nFonehyea raalɛ bie diedi kpole (21-28)\nGyisɛse yɛ ewule ngakyile ayile (29-31)\nGyisɛse maa menli 4,000 aleɛ (32-39)\n15 Akee Falasiima nee mɛla kilehilevolɛma+ bie vi Gyɛlusalɛm rale Gyisɛse anwo ɛkɛ na bɛhanle kɛ: 2 “Duzu ati a wɔ ɛdoavolɛma ɛnli yɛ nenyia mɔ amaamuo ne azo ɛ? Kɛ neazo la, saa bɛdi aleɛ a bɛnnrinzi* bɛ sa anwo.”+ 3 Ɔbuale bɛ kɛ: “Kɛmɔti a bɛ amaamuo ne ati bɛnli Nyamenle mɛla zo ɛ?+ 4 Kɛ neazo la, Nyamenle hanle kɛ, ‘Di wɔ papa nee wɔ mame eni,’+ na ‘Awie biala mɔɔ kɛha edwɛkɛ ɛtane kɛhile ye papa anzɛɛ ye mame* la bɛhu ye.’+ 5 Noko bɛmɛ bɛse, ‘Awie biala mɔɔ kɛha kɛhile ye papa anzɛɛ ye mame kɛ: “Debie biala mɔɔ melɛ mɔɔ anrɛɛ ɛbanyia zolɛ nvasoɛ la le ahyɛlɛdeɛ mɔɔ bɛyila zo bɛmaa Nyamenle” a,+ 6 ɔngyia kɛ ɔdi ye papa anzɛɛ ye mame eni fee.’ Yemɔti bɛva bɛ amaamuo bɛzɛkye Nyamenle edwɛkɛ ne.+ 7 Nabalabama, Ayezaya nwunle ye a ɔhanle bɛ nwo ngapezo kɛ:+ 8 ‘Menli ɛhye mɔ fa bɛ nloa di me eni, na bɛ ahonle ɛdeɛ ɔmbikye me fee. 9 Bɛsonle me mgbane, ɔluakɛ bɛkilehile mɔɔ menli ka la.’”+ 10 Akee ɔvɛlɛle menli dɔɔnwo ne ɔrale ɔ nwo ɛkɛ na ɔzele bɛ kɛ: “Bɛdie na bɛde ɔ bo:+ 11 Tɛ mɔɔ kɔ sonla nloa anu la a gua ɔ nwo evinli a, emomu, mɔɔ vi ɔ nloa anu finde la a gua ɔ nwo evinli a.”+ 12 Akee ɛdoavolɛma ne razele ye kɛ: “Ɛze kɛ mɔɔ ɛhanle la maanle Falasiima ne vale ɛya ɔ?”+ 13 Ɔbuale bɛ kɛ: “Baka biala mɔɔ tɛ me Ze mɔɔ wɔ anwuma la a luale la, bɛbadu. 14 Bɛgyakyi bɛ. Bɛle adekilevolɛma anyenzinliravolɛma. Na saa anyezinliravolɛ kile anyezinliravolɛ adenle a, bɛ mu nwiɔ bɛgua kuma nu.”+ 15 Pita buale kɛ: “Kilehile ndonwo ne anu kile yɛ.” 16 Na ɔhanle kɛ: “Bɛdabɛ noko bɛtɛtele ɔ bo ɔ?+ 17 Asoo bɛnze kɛ debie biala mɔɔ kɔ sonla nloa anu la kɔ ɔ kunlu na ɔfa ye aze ɔse? 18 Noko debie biala mɔɔ vi sonla nloa anu finde la vi ye ahonle nu, na ninyɛne ɛhye mɔ a gua sonla nwo evinli a.+ 19 Kɛ neazo la, ahonle ne anu a nzuzulɛ ɛtane:+ kodiawuyɛlɛ, agyalɛzɛkyelɛ, adwɔmane ɛbɛla,* awuleyɛlɛ, daselɛ adalɛ ɛlilɛ, munzule edwɛkɛ vi ba a. 20 Ninyɛne ɛhye mɔ a gua sonla nwo evinli a; na saa awie annrinzi ɔ sa anwo* na ɔdi aleɛ a, ɔngua ɔ nwo evinli.” 21 Akee Gyisɛse vile ɛkɛ ne na ɔhɔle Taya nee Saedɛn maanzinli nu.+ 22 Na nea! Fonehyea raalɛ bie mɔɔ vi maanzinli ne anu la rale na ɔdeanle nu kɛ: “Awulae, Devidi Ara, nwu me anwunvɔne. Sunsum ɛtane ɛlɛgyegye me ra raalɛ ne kpalɛ.”+ 23 Noko yeanga ɛhwee yeangile ye. Yemɔti ye ɛdoavolɛma ne razɛlɛle ye kɛ: “Maa ɔhɔ, ɔluakɛ ɔlɛteɛdea nu yeali yɛ nzi.” 24 Ɔbuale kɛ: “Bɛanzoa me wɔ awie biala ɛkɛ ne kɛ Yizilayɛ sua nu mboane mɔɔ bɛminli la ala ɛkɛ.”+ 25 Na raalɛ ne rahotole ye* hanle kɛ: “Awulae, boa me!” 26 Ɔbuale ye kɛ: “Ɔnle kpalɛ kɛ bɛkɛvuandi paano mɔɔ le ngakula ne mɔ ɛdeɛ la bɛkɛmaa ahwea mralɛ.” 27 Ɔhanle kɛ: “Ɔle zɔ, Awulae, noko ahwea mralɛ ne mɔ di mgbokpoloka mɔɔ vi bɛ menle mɔ ɛkponle ne azo gua aze la.”+ 28 Akee Gyisɛse buale ye kɛ: “O raalɛ, wɔ diedi le kpole; mɔɔ ɛkulo la ɛyɛ zɔ ɛmaa wɔ.” Na ɔ ra raalɛ ne dele kpɔkɛ ɛkɛ ne ala. 29 Gyisɛse vile ɛkɛ ne la, ɔrale Galeli Nyevile ne anloa,+ na mɔɔ ɔvole boka ne la, ɔdɛnlanle aze. 30 Na menli dɔɔnwo bikyele ye, na bɛvale abuburama, menli mɔɔ bɛ ɛleka bie ɛdwe, anyenzinliravolɛma, mumulema nee bɛdabɛ mɔɔ ewule ngakyile ɛha bɛ la bɛraguale ɔ gyakɛ anu, na ɔyɛle bɛ ayile.+ 31 Mɔɔ menli ne nwunle kɛ mumule ɛlɛtendɛ, mɔɔ ye ɛleka bie ɛdwe la ɛde kpɔkɛ, abubura ɛlɛtia na anyenzinliravolɛ nwu debie la, ɔzinle bɛ nwo na bɛwulale Yizilayɛ Nyamenle ne anyunlunyia.+ 32 Na Gyisɛse vɛlɛle ye ɛdoavolɛma ne rale ɔ nwo ɛkɛ na ɔzele bɛ kɛ: “Menli ye anwo yɛ me alɔbɔlɛ,+ ɔluakɛ bɛdɛnla me nwo ɛke kenle nsa yɛɛ bɛnlɛ debie biala mɔɔ bɛbali a. Mengulo kɛ bɛfa ɛhɔne* bɛkɔ, ɔluakɛ wɔannea a bɛ nye zo kɛbulu bɛ wɔ adenle nu.”+ 33 Noko ɛdoavolɛma ne zele ye kɛ: “Nienwu a yɛbanyia paano dɔɔnwo wɔ fienemgbole ye anu mɔɔ ɔbamaa menli dɔɔnwo ɛhye ako ayi a?”+ 34 Ɛhye ati Gyisɛse bizale bɛ kɛ: “Paano nyɛ a bɛlɛ a?” Bɛhanle kɛ: “Nsuu yɛɛ fɛlɛ ekyi bie.” 35 Yemɔti mɔɔ ɔmaanle menli dɔɔnwo ne dɛnlanle aze la, 36 ɔvale paano nsuu ne nee fɛlɛ ne, na mɔɔ ɔlale ase ɔwiele la, ɔbubule nu na ɔbɔle ɔ bo ɔvale ɔmaanle ɛdoavolɛma ne, na ɛdoavolɛma ne vale maanle menli ne.+ 37 Bɛ muala bɛlile na bɛ ko yile, na bɛsesale ɔ bo zo mɔɔ hale la ahɛndɛne mgbole nsuu tetɛkɛɛ.+ 38 Na bɛdabɛ mɔɔ bɛlile la le mrenyia 4,000 yɛɛ mraalɛ nee ngakula. 39 Akee ɔmaanle menli ne hɔle, na ɔvole ɛlɛne nu ɔrale Magadan maanzinli nu.+\n^ Ɛhye ɛngile bɛ sa anwo evinli mɔɔ bɛwowo la, ɔkile Dwuuma amaamuo mɔɔ bɛdua zo bɛwowo bɛ sa anwo la.\n^ Anzɛɛ “kɛbɔ bɛ aholoba.”\n^ Ɛhye ɛngile Dwuuma amaamuo mɔɔ bɛdua zo bɛwowo bɛ sa anwo la.\n^ Anzɛɛ “rabɔle ɔ ti aze maanle ye.”\n^ Anzɛɛ “kɛ bɛkye ɛhɔne.”


Kpa Anyelielɛ Ninyɛne Mɔɔ Anwo Te La | Nyamenle Ɛhulolɛ\nKpa Anyelielɛ Ninyɛne Mɔɔ Anwo Te La\n‘Bɛyɛ debie biala bɛwula Nyamenle anyunlunyia.’—1 KƆLENTEMA 10:31.\n1, 2. Kpɔkɛ boni a ɔwɔ kɛ yɛsi wɔ anyelielɛ ninyɛne nwo a?\nFA YE kɛ ɛkulo kɛ ɛdi bakama bie mɔɔ yɛ fɛ kpalɛ la noko ɛnwu kɛ ye foa ko ɛkpɔlɔ. Duzu a ɛbayɛ a? Ɛbahola wɔali bakama ne amuala, mɔɔ foa ne mɔɔ ɛkpɔlɔ la boka nwo a; ɛbahola wɔavuandi bakama ne amuala mɔɔ foa ne mɔɔ ɛkpɔlɔ la boka nwo la wɔado ye lɔ; anzɛɛ ɛbahola wɔapɛ foa ne mɔɔ ɛkpɔlɔ la wɔado ye lɔ na wɔali foa ne mɔɔ le kpalɛ la. Kɛ ɛbayɛ ye ɛ?\n2 Adenle bie azo, ninyɛne mɔɔ yɛfa yɛdie yɛ nye la le kɛ bakama ne la. Ɔdwu mekɛ ne bie a, ɛkulo kɛ ɛdie ɛ nye, noko ɛnwu kɛ anyelielɛdeɛ mɔɔ wɔ ewiade la dɔɔnwo ɛzɛkye, bɔbɔ yekpɔlɔ. Ɛhye ati, duzu a ɛbayɛ a? Bie mɔ bahulo anyelielɛdeɛ mɔɔ ɛnle kpalɛ la na bɛalie debie biala mɔɔ ewiade ne fa maa la bɛado nu. Bie mɔ bakpo anyelielɛ ninyɛne kɔsɔɔti amaa bɛanva bɛ nwo bɛando esiane nu. Bie mɔ noko bakpo anyelielɛdeɛ mɔɔ ɛnle kpalɛ la na ɔdwu mekɛ ne bie a bɛava mɔɔ le kpalɛ la bɛalie bɛ nye. Boni a ɛbayɛ a amaa wɔahɔ zo wɔava ɛ nwo wɔazie Nyamenle ɛhulolɛ ne anu a?\n3. Duzu a yɛbazuzu nwo a?\n3 Yɛ nuhua dɔɔnwo bayɛ mɔɔ tɔ zo nsa la. Yɛdie yɛdi kɛ ɔhyia kɛ yɛdie yɛ nye noko yɛkulo kɛ yɛfa ninyɛne mɔɔ anwo te la ala a yɛdie yɛ nye a. Ɛhye ati, ɔwɔ kɛ yɛnwu mɔɔ nwolɛ te nee mɔɔ nwolɛ ɛnde la. Noko, mɔɔ lumua la, bɛmaa yɛzuzu kɛzi anyelielɛdeɛ mɔɔ yɛkpa bahola aha ɛzonlenlɛ mɔɔ yɛfa yɛmaa Gyihova la anwo.\n‘BƐYƐ DEBIE BIALA BƐWULA NYAMENLE ANYUNLUNYIA’\n4. Kɛzi ɔwɔ kɛ yɛ nwo zo mɔɔ yɛyila la ka ninyɛne mɔɔ yɛfa yɛdie yɛ nye la ɛ?\n4 Mekɛ bie mɔɔ ɛze ɛhɔ la, Dasevolɛ kpanyinli bie mɔɔ bɛzɔnenle ye wɔ 1946 la hanle kɛ: “Mebɔ mɔdenle kɛ menrɛmaa ɛzɔnenlɛ ɛdendɛlɛ biala ɛnrɛkpa me ti na metie ye kpalɛ kɛ asɛɛ medame a bɛkazɔne me a.” Duzu ati ɔ? Ɔhilehilele nuhua kɛ, “Me nwo zo mɔɔ meyila mɔɔ memaa ɔtɛnla me adwenle nu la ɛboa me kpalɛ ɛmaa mehɔ zo meli nɔhalɛ.” Ɔda ali kɛ ɛdie zɔhane edwɛkɛ ne ɛto nu. Saa ɛkakye ɛ nwo dahuu kɛ wɔbɔ Gyihova ɛwɔkɛ kɛ ɛbava wɔ ngoane mekɛ kɔsɔɔti wɔazonle ye a, ɔka wɔ ɔmaa ɛkɔ zo ɛyɛ ye ɛhulolɛdeɛ. (Bɛgenga Nolobɔvo ne 5:4.) Nɔhalɛ nu, saa ɛdwenledwenle ɛnwozoyilalɛ ne anwo a ɔbaha adwenle mɔɔ ɛlɛ ye wɔ Keleseɛne ɛzonlenlɛ gyima ne anwo nee debie biala mɔɔ ɛyɛ ye wɔ wɔ ɛbɛlabɔlɛ nu mɔɔ anyelielɛdeɛ boka nwo la. Ɛzoanvolɛ Pɔɔlo zile zɔhane nɔhalɛ edwɛkɛ ne azo wɔ mekɛ mɔɔ ɔhɛlɛle Keleseɛnema mɔɔ ɛnee wɔ ye mekɛ zo la: ‘Debie biala mɔɔ bɛyɛ la, saa aleɛ a bɛdi o, saa nzule a bɛno o, bɛyɛ bɛwula Nyamenle anyunlunyia.’—1 Kɔlentema 10:31.\n5. Kɛzi Sɛlɛvolɛma 22:18-20 boa maa yɛnwu kɔkɔbɔlɛ mɔɔ wɔ Wulomuma 12:1 anu la ɛ?\n5 Debie biala mɔɔ ɛyɛ wɔ ɛbɛlabɔlɛ nu la ka ɛzonlenlɛ mɔɔ ɛfa ɛmaa Gyihova la. Amaa nɔhalɛ edwɛkɛ ɛhye adɛnla mediema mɔɔ ɛnee wɔ Wulomu adwenle nu la, Pɔɔlo vale edwɛkɛ mɔɔ maa bɛdwenle bɛkɔ moa la a lile gyima wɔ ye kɛlata ne mɔɔ ɔhɛlɛle bɛ la anu a. Ɔdule bɛ folɛ kɛ: “Bɛva bɛ sonlabaka ne mɔ bɛbɔ [afɔle] mɔɔ anwo te na ɔsɔ ɛnyelɛ la bɛmaa Nyamenle. Ɛhye a le sunsum nu ɛzonlenlɛ kpalɛ mɔɔ ɔwɔ kɛ bɛfa bɛsonle ye a.” (Wulomuma 12:1) Wɔ adwenle, wɔ ahonle, yɛɛ wɔ anwosesebɛ boka wɔ sonlabaka ne anwo. Ɛfa ɛhye mɔ amuala ɛsonle Nyamenle. (Maake 12:30) Pɔɔlo hanle ɛkɛla muala mɔɔ yɛfa yɛsonle la anwo edwɛkɛ kɛ ɔle afɔlebɔlɛ. Saa yɛdwenle zɔhane edwɛkɛ ne anwo kpalɛ a yɛnwu kɛ kɔkɔbɔlɛ bie wɔ nu. Wɔ Mosisi Mɛla ne anu, ɛnee Nyamenle anye ɛnzɔ afɔlebɔlɛ biala mɔɔ anwo lɛ dɛne la. (Sɛlɛvolɛma 22:18-20) Zɔhane ala a, Keleseɛnenli bie sunsum nu afɔlebɔlɛ nwo lɛ dɛne wɔ adenle bie azo a ɔnrɛzɔ Nyamenle anye a. Kɛzi ɔkola ɔba ye zɔ ɛ?\n6, 7. Kɛzi Keleseɛnenli bahola agua ye sonlabaka ne anwo evinli ɛ, na duzu a bahola avi nu ara a?\n6 Pɔɔlo dule Keleseɛnema mɔɔ wɔ Wulomu la folɛ kɛ: “Ɔnle kɛ bɛtu bɛ sonlabaka ne ɛleka biala bɛmaa ɛtane.” Pɔɔlo zele bɛ bieko kɛ, bɛhu “nyɛleɛ ɛtane ne mɔɔ wɔ bɛ nu la.” (Wulomuma 6:12-14; 8:13) Ɔlumua ɔhanle “nyɛleɛ ɛtane mɔɔ wɔ bɛ nu” la bie mɔ anwo edwɛkɛ wɔ ye kɛlata ne anu. Yɛkenga alesama mɔɔ ɛnli munli la anwo edwɛkɛ kɛ: “Amowa . . . wɔ bɛ nloa anu.” “Bɛle ahɔdiawu.” “Nyamenle ɛzulolɛ biala ɛnle bɛ nu.” (Wulomuma 3:13-18) Saa Keleseɛnenli bie fa ye “sonlabaka” ne ɛleka bie yɛ nyɛleɛ ɛtane zɛhae mɔ bie a, ɔ nwo bagua evinli. Kɛ neazo la, saa Keleseɛnenli bie nea ninyɛne mɔɔ anwo ɛnde mɔɔ le kɛ nlanwonvoninli, anzɛɛ asayɛlɛ wɔ sini nu ɛnɛ a, ɛnee ‘ɔlɛtu ɔ nye yeamaa ɛtane’ na ɔlua zo ɔlɛgua ye sonlabaka ne anwo evinli. Yemɔti ɛzonlenlɛ biala mɔɔ ɔbava yeamaa Nyamenle la bayɛ afɔlebɔlɛ mɔɔ anwo ɛnde la na Nyamenle ɛnrɛlie ɛnrɛdo nu. (Mɛla ne 15:21; 1 Pita 1:14-16; 2 Pita 3:11) Nea debie kpole mɔɔ babɔ ye kɛ ɔbanlea anyelielɛdeɛ mɔɔ anwo ɛnde a!\n7 Ɔda ali wienyi kɛ, debie mɔɔ Keleseɛnenli fa die ɔ nye la bahola ayɛ esiane kpole. Ɛhye ati, yɛkulo kɛ yɛkpa anyelielɛdeɛ mɔɔ bamaa yɛ afɔlebɔlɛ ne azɔ Nyamenle anye, na tɛ mɔɔ bagua nwolɛ evinli la ɔ. Akee bɛmaa yɛzuzu adenle mɔɔ yɛfa zo a yɛbanwu anyelielɛdeɛ mɔɔ nwolɛ te nee mɔɔ nwolɛ ɛnde la anwo.\n“BƐHYI MƆƆ LE ƐTANE”\n8, 9. (a) Kɛzi yɛbahyɛ anyelielɛ ninyɛne nu yɛayɛ ye ekpunli nwiɔ ɛ? (b) Anyelielɛ ninyɛne boni mɔ a ɔwɔ kɛ yɛkoati ye bɔkɔɔ a, na kɛmɔti ɛ?\n8 Yɛbahola yɛahyɛ ninyɛne mɔɔ yɛfa yɛdie yɛ nye la anu nwiɔ. Ko a le anyelielɛ ninyɛne mɔɔ ɔwɔ kɛ Keleseɛnema koati ye bɔkɔɔ; yɛɛ ko noko a le anyelielɛ ninyɛne mɔɔ bie a Keleseɛnema babu ye kɛ ɔle kpalɛ anzɛɛ ɔnle kpalɛ la. Bɛmaa yɛzuzu mɔɔ lumua la anwo—anyelielɛ ninyɛne mɔɔ ɔwɔ kɛ Keleseɛnema koati ye bɔkɔɔ la.\n9 Kɛmɔ yɛnwunle ye wɔ Tile 1 ne anu la, anyelielɛ ninyɛne bie mɔ da ninyɛne mɔɔ Baebolo ne ka ye wienyi kɛ ɔnle kpalɛ la ali. Kɛ neazo la, dwenle edwɛne, Intanɛte anzɛɛ TV zo gyimalilɛ, nee sini mɔɔ asayɛlɛ anzɛɛ sunsum ɛtane nyɛleɛ anzɛɛ nlanwonvoninli wɔ nu anzɛɛ ɔkanvo ɛbɛla ɛzɛkyelɛ la anwo. Kɛmɔ anyelielɛ ninyɛne zɛhae mɔ mɔɔ ɛkpɔlɔ la da ninyɛne mɔɔ tia Baebolo ngyinlazo anzɛɛ bu Baebolo mɛla zo ali kɛ ɔle kpalɛ la ati, ɔwɔ kɛ nɔhalɛ Keleseɛnema twe bɛ nwo fi nwo bɔkɔɔ. (Gyima ne 15:28, 29; 1 Kɔlentema 6:9, 10; Yekile 21:8) Saa ɛtwe ɛ nwo ɛfi anyelielɛ ninyɛne zɛhae mɔ mɔɔ anwo ɛnde la anwo a, ɛnee ɛlɛmaa Gyihova anwu kɛ amgba ‘ɛkyi mɔɔ le ɛtane’ yɛɛ ‘ɛtwe ɛ nwo ɛfi ɛtane nwo.’ Wɔ zɛhae adenle ye azo, ɛnee ɛlɛkile kɛ ɛlɛ “diedi mɔɔ di munli.”—Wulomuma 12:9; Edwɛndolɛ 34:14; 1 Temɔte 1:5.\n10. Anyelielɛ ninyɛne nwo adwenle boni a esiane wɔ nu a, na duzu ati ɔ?\n10 Bie mɔ te nganeɛ kɛ, anyelielɛ ninyɛne zɛhae mɔ mɔɔ da ɛbɛlatane ali wienyi mɔɔ bɛbanlea la ɛnrɛyɛ bɛ ɛhwee. Bɛka kɛ, ‘Mebahola meanlea ninyɛne ɛhye mɔ wɔ sini nu, anzɛɛ TV zo, noko menrɛyɛ bie ɛlɛ.’ Adwenle zɛhae le mɛlɛbɛla yɛɛ esiane wɔ nu. (Bɛgenga Gyɛlɛmaya 17:9.) Saa yɛfa ninyɛne zɛhae mɔ mɔɔ Gyihova tua la yɛdie yɛ nye a, ɛnee amgba ‘yɛkyi mɔɔ le ɛtane’ la ɔ? Saa yɛkɔ zo yɛtie, yɛkenga, anzɛɛ yɛnea atisesebɛ nyɛleɛ zɛhae mɔ a ɔbamaa yɛ adwenle ne awu. (Edwɛndolɛ 119:70; 1 Temɔte 4:1, 2) Nyɛleɛ zɛhae mɔ bahola aha mɔɔ yɛyɛ anzɛɛ kɛzi yɛbu ninyɛndane mɔɔ awie mɔ yɛ la.\n11. Kɛzi Galeehyeama 6:7 ɛyɛ nɔhalɛ wɔ anyelielɛ ninyɛne nwo ɛ?\n11 Ɛhye bie ɛzi. Keleseɛnema bie mɔ ɛhɔ zo ɛnlea ninyɛne mɔɔ nwolɛ ɛnde la na yemaa bɛbɔ ɛbɛlatane. Mɔɔ dole bɛ la manle bɛnwunle kɛ “mɔɔ sonla kɛlua la yɛɛ ɔbu a.” (Galeehyeama 6:7) Noko yɛbahola yɛahoati amaneɛnwunlɛ zɛhae. Saa ɛdua ninyɛne mɔɔ anwo te la wɔ wɔ adwenle nu a, ɛbava anyelielɛ wɔabu ninyɛne mɔɔ le kpalɛ la wɔ wɔ ɛbɛlabɔlɛ nu.—Nea ɛlɛka “ Duzu A Ɔwɔ Kɛ Mefa Medie Me Nye A?”\nDUZU A ƆWƆ KƐ MEFA MEDIE ME NYE A?\nNgyinlazo: “Bɛhyi mɔɔ le ɛtane la na bɛzɔ mɔɔ le kpalɛ la anu.”—Wulomuma 12:9.\nAsoo ɔbazɔ Nyamenle anye saa . . .\nedwɛne mɔɔ metie la anu edwɛkɛ maa ɔyɛ se kɛ mebava me adwenle meahɔ ninyɛne mɔɔ anwo te la azo a?—1 Kɔlentema 6:9, 10.\nmesukoa menli mɔɔ wɔ sini mɔɔ menea la anu ɛdendɛlɛ nee bɛ nyɛleɛ ɛtane ne a?—Luku 6:40.\nmedi video zo nwɔhoa mɔɔ maa meyɛ me nwo kɛ sonla mɔɔ ɛlɛyɛ amumuyɛ anzɛɛ ɛlɛbɔ ɛbɛlatane wɔ nu la a?—Edwɛndolɛ 11:5, 7.\ntɛ ngyinlazo mɔɔ meka nwolɛ edwɛkɛ mekile awie mɔ la a menea zolɛ mekpondɛ debie mɔɔ mefa medie me nye la a?—Wulomuma 2:21.\nFA BAEBOLO NGYINLAZO SI WƆ KPƆKƐ\n12. Kɛzi Galeehyeama 6:5 fane anyelielɛ ninyɛne nwo ɛ, na adehilelɛ boni a yɛbahola yɛava yɛazi kpɔkɛ a?\n12 Akee bɛmaa yɛzuzu mɔɔ tɔ zo nwiɔ la anwo—anyelielɛ ninyɛne mɔɔ Nyamenle Edwɛkɛ ne ɛndua anzɛɛ ɔngile kɛ ɔle kpalɛ la. Saa yɛlɛfa debie zɛhae mɔ bie yɛalie yɛ nye a, ɔwɔ kɛ Keleseɛnenli ko biala si ɔ ti anwo kpɔkɛ wɔ mɔɔ ɔnwu ye kɛ nwolɛ te la anwo. (Bɛgenga Galeehyeama 6: 5.) Noko akee, yɛlɛ adehilelɛ mɔɔ baboa yɛ yeamaa yɛazi kpɔkɛ ɛhye la. Ngyinlazo anzɛɛ nɔhalɛ edwɛkɛ bie mɔ wɔ Baebolo ne anu mɔɔ maa yɛnwu Gyihova adwenle a. Saa yɛsukoa ngyinlazo ɛhye mɔ kpalɛ a, ɔbaboa yeamaa yɛanwu ‘mɔɔ Gyihova kpondɛ kɛ yɛyɛ’ wɔ ninyɛne kɔsɔɔti anu mɔɔ ninyɛne mɔɔ yɛfa yɛdie yɛ nye boka nwo la.—Ɛfɛsɛsema 5:17.\n13. Duzu a bamaa yɛahoati anyelielɛdeɛ mɔɔ ɛnzɔ Gyihova anye la ɛ?\n13 Yɛte ɔ bo kɛ adwenle mɔɔ Keleseɛnema kɔsɔɔti lɛ wɔ kpalɛ nee ɛtane nwo anzɛɛ nwunu mɔɔ bɛlɛ la ɛnzɛ. (Felepaema 1:9) Bieko, Keleseɛnema ze kɛ awie biala bahola ahile debie mɔɔ ɔbava yealie ɔ nye la. Ɛhye ati, yɛ nye ɛnla kɛ Keleseɛnema anye balie debie ko anwo. Noko akee, saa yɛkɔ zo yɛmaa Baebolo ngyinlazo ka yɛ adwenle nee yɛ ahonle a, ɔbamaa yɛanyia ɛhulolɛ kpole kɛ yɛbahoati anyelielɛdeɛ biala mɔɔ ɛnzɔ Gyihova anye la.—Edwɛndolɛ 119:11, 129; 1 Pita 2:16.\n14. (a) Saa yɛlɛfa debie yɛalie yɛ nye a, duzu a ɔwɔ kɛ yɛsuzu nwo a? (b) Kɛ ɔkɛyɛ na yɛava Belemgbunlililɛ ne yɛalumua yɛ ɛbɛlabɔlɛ nu ɛ?\n14 Saa ɛlɛkpondɛ debie mɔɔ ɛbava wɔalie ɛ nye a, ɔwɔ kɛ ɛdwenle debie fofolɛ mɔɔ hyia la noko anwo: wɔ mekɛ. Debie mɔɔ wɔ ninyɛne mɔɔ ɛfa ɛdie ɛ nye anu la maa ɛnwu mɔɔ le kpalɛ la, yɛɛ mekɛ mɔɔ ɛfa ɛnea zɛhae ninyɛne ne mɔ la maa ɛnwu mɔɔ hyia wɔ kpalɛ la. Ninyɛne mɔɔ fane Nyamenle ɛzonlenlɛ nwo la a hyia Keleseɛnema kpole kpalɛ a. (Bɛgenga Mateyu 6:33.) Ɛnee akee duzu a ɛbahola wɔayɛ na wɔava Belemgbunlililɛ ne wɔalumua wɔ ɛbɛlabɔlɛ nu a? Ɛzoanvolɛ Pɔɔlo hanle kɛ: ‘Bɛnlea bɛ nwo boɛ wɔ bɛ ɛbɛlabɔlɛ nu. Bɛmmayɛ bɛ nwo kɛ menli mɔɔ ɛnze debie la; bɛbɔ bɛ ɛbɛla kɛ bɛle nrɛlɛbɛvolɛma. Bɛva bɛ mekɛ ne bɛli gyima kpalɛ.’ (Ɛfɛsɛsema 5:15, 16) Nɔhalɛ nu, saa ɛsi mekɛ mɔɔ ɛbava wɔalie ɛ nye la anwo kpɔkɛ kpalɛ a, ɔbaboa wɔ yeamaa wɔanyia mekɛ wɔayɛ ninyɛne “mɔɔ le kpalɛ” anzɛɛ mɔɔ hyia kpalɛ—ninyɛne mɔɔ baboa yeamaa wɔanyi sunsum nu la.—Felepaema 1:10.\n15. Saa yɛlɛfa debie yɛalie yɛ nye a, duzu ati a ɔwɔ kɛ yɛsuzu nwo yɛkɔ moa a?\n15 Saa ɛlɛfa ninyɛne bie wɔalie ɛ nye a eza nrɛlɛbɛ wɔ nu kɛ ɛdwenle ninyɛne nwo ɛkɔ moa. Duzu a ɛhye kile a? Suzu bakama ne mɔɔ yɛvale yɛle neazo la anwo bieko. Amaa wɔanli mɔɔ ɛkpɔlɔ la, tɛ ɛleka mɔɔ ɛzɛkye la angome a ɛbapɛ a, emomu, ɛbapɛ wɔahɔ moa ekyii. Zɔhane ala a nrɛlɛbɛ wɔ nu kɛ ɛbadwenle ninyɛne nwo wɔahɔ moa wɔ mekɛ mɔɔ ɛlɛfa debie wɔalie ɛ nye la. Yemɔti tɛ anyelielɛdeɛ mɔɔ tia Baebolo ngyinlazo wienyi la ala a Keleseɛnenli mɔɔ ze nrɛlɛbɛ la koati a, emomu, anyelielɛdeɛ biala mɔɔ edwɛkɛ wɔ nwo anzɛɛ ninyɛne mɔɔ anwo ɛnde wɔ nu la noko. (Mrɛlɛbulɛ 4:25-27) Saa yɛdi Nyamenle Edwɛkɛ ne azo kpalɛ a, ɔbaboa yɛ yeamaa yɛayɛ ɛhye.\n‘NINYƐNE MƆƆ ANWO TE LA’\nSaa yɛfa Baebolo ngyinlazo yɛdi gyima na yɛfa debie kpalɛ yɛdie yɛ nye a, ɔbɔ yɛ nwo bane ɔfi sunsum nu esiane nwo\n16. (a) Kɛ ɔkɛyɛ na yɛahile kɛ yɛlɛ adwenle mɔɔ Gyihova lɛ wɔ ɛbɛla kpalɛ nwo la bie ɛ? (b) Kɛzi yɛdi Baebolo ngyinlazo zo a yɛbava yɛabɔ yɛ ɛbɛla ɛ?\n16 Nɔhalɛ Keleseɛnema dumua dwenle kɛzi Gyihova te nganeɛ la anwo wɔ mekɛ mɔɔ bɛlɛkpondɛ anyelielɛdeɛ bie la. Baebolo ne maa yɛnwu kɛzi Gyihova te nganeɛ nee ye ngyinlazo. Kɛ neazo la, Belemgbunli Sɔlɔmɔn bobɔle ninyɛne bie mɔ mɔɔ Gyihova kyi mɔɔ bie a le “adalɛ ɛbɔlɛ, kɔdiawu ɛyɛlɛ, amumuyɛ adwenle ɛvalɛ kukukyɛngyɛ mɔɔ twe sonla kɔ munzule nu” la aluma. (Mrɛlɛbulɛ 6:16-19) Kɛzi ɔwɔ kɛ ɛmaa Gyihova adwenle ka wɔ ɛdeɛ ne ɛ? Edwɛndolɛnli ne lale ye ali kɛ: “[Gyihova] kulo bɛdabɛ mɔɔ bɛkyi ɛtane la.” (Edwɛndolɛ 97:10) Ɔwɔ kɛ mɔɔ ɛfa ɛdie ɛ nye la da ye ali kɛ amgba ɛkyi mɔɔ Gyihova kyi la. (Galeehyeama 5:19-21) Kakye noko kɛ mɔɔ ɛyɛ ye fealera nu, tɛ mɔɔ ɛyɛ ye bagua nu la a kile sonla holɛ mɔɔ amgba ɛde la a. (Edwɛndolɛ 11:4; 16:8) Yemɔti saa ɛlɛ ɛhulolɛ kpole kɛ ɛmaa kɛzi Gyihova te nganeɛ wɔ mɔɔ le kpalɛ nee mɔɔ ɛnle kpalɛ anwo la ala ali wɔ wɔ ɛbɛlabɔlɛ afoa biala anu a, ɛbakpondɛ ninyɛne mɔɔ nee Baebolo ngyinlazo yia la dahuu. Saa ɛyɛ zɔ a, ɛbava wɔabɔ wɔ ɛbɛla.—2 Kɔlentema 3:18.\n17. Kpuyia boni mɔ a ɔwɔ kɛ ɛbiza ɛ nwo kolaa na wɔakpondɛ anyelielɛdeɛ bie ɛ?\n17 Duzu bieko a ɔwɔ kɛ ɛyɛ amaa wɔayɛ ninyɛne mɔɔ nee Gyihova adwenle yia wɔ mɔɔ ɛfa ɛdie ɛ nye la anwo a? Dwenledwenle kpuyia ɛhye anwo, ‘Kɛzi ɛhye baha me ɛ, na kɛzi ɔbaha me nee Nyamenle agɔnwolɛvalɛ ɛ?’ Kɛ neazo la, kolaa na wɔanlea sini bie la biza ɛ nwo kɛ, ‘Kɛzi ninyɛne mɔɔ wɔ sini ne anu la baha me adwenle ɛ?’ Bɛmaa yɛzuzu ngyinlazo bie mɔ mɔɔ fane ɛhye anwo la anwo.\n18, 19. (a) Kɛzi ngyinlazo mɔɔ wɔ Felepaema 4:8 la kola boa yɛ maa yɛnwu ninyɛne mɔɔ yɛfa yɛdie yɛ nye la kɛ saa nwolɛ te a? (b) Ngyinlazo fofolɛ boni mɔ baboa wɔ yeamaa wɔakpondɛ anyelielɛdeɛ kpalɛ a? (Nea ɔbodwɛkɛ ne.)\n18 Ngyinlazo ko mɔɔ hyia kpalɛ la wɔ Felepaema 4:8, ɔse: ‘Bɛdwenle ninyɛne mɔɔ le nɔhalɛ, mɔɔ lɛ duma, ninyɛne mɔɔ le fɔɔnwo, mɔɔ anwo te, mɔɔ le kɛnlɛma, mɔɔ sɔ ɛnyelɛ, nee mɔɔ di munli na ayɛlɛyelɛ wɔ nwolɛ la anwo.’ Ɔle nɔhalɛ kɛ tɛ anyelielɛdeɛ nwo edwɛkɛ a ɛnee Pɔɔlo ɛlɛka a, emomu ninyɛne mɔɔ yɛdwenledwenle nwo mɔɔ ɔwɔ kɛ ɔyɛ ninyɛne mɔɔ sɔ Nyamenle anye la ɔ. (Edwɛndolɛ 19:14) Noko akee, ngyinlazo mɔɔ wɔ Pɔɔlo edwɛkɛ ne anu la bahola avane anyelielɛ ninyɛne nwo. Adenle boni azo?\n19 Biza ɛ nwo kɛ, ‘Asoo sini, video zo nwɔhoa, edwɛne, anzɛɛ ninyɛne gyɛne mɔɔ mefa medie me nye la, maa medwenledwenle “ninyɛne mɔɔ anwo te” la anwo ɔ?’ Kɛ neazo la, saa ɛnea sini bie ɛwie a, duzu nvoninli a ka wɔ adwenle nu a? Saa ɔle debie mɔɔ le kpalɛ, nwolɛ te na ɔmaa ɛ nwo tɔ wɔ a, ɛnee deɛ mɔɔ ɛvale ɛliele ɛ nye la le kpalɛ. Noko saa sini bie mɔɔ ɛnleanle la maa ɛdwenledwenle ninyɛne mɔɔ anwo ɛnde la anwo a, ɛnee deɛ mɔɔ ɛvale ɛliele ɛ nye la ɛnle kpalɛ, ɔkola ɔboda wɔ bɔbɔ. (Mateyu 12: 33; Maake 7:20-23) Duzu ati ɔ? Ɔboalekɛ ninyɛne mɔɔ anwo ɛnde mɔɔ ɛbadwenledwenle nwo la ɛnrɛmaa ɛnrɛnyia anzondwolɛ, ɔbagua wɔ adwenle ne anwo evinli na yeazɛkye ɛ nee Nyamenle agɔnwolɛvalɛ. (Ɛfɛsɛsema 5:5; 1 Temɔte 1:5, 19) Kɛmɔ anyelielɛdeɛ zɛhae kola boda wɔ la ati, bɔ kpɔkɛ kɛ ɛnrɛnlea bie fee. * (Wulomuma 12:2) Nyia edwɛndolɛnli ne mɔɔ zɛlɛle Gyihova la adwenle ne bie: “Ye me nye fi ninyɛne mgbane mgbane nwo.”—Edwɛndolɛ 119:37.\nSaa keleseɛnenli bava debie alie ɔ nye a, ɔbiza ɔ nwo kɛ\nKɛzi ɔbaha me nee Nyamenle agɔnwolɛvalɛ ɛ?\nKɛzi ɔbaha medame mumua ne ɛ?\nKɛzi ɔbaha me gɔnwo mɔ ɛ?\nDWENLE Ɛ GƆNWO MƆ BOƐYƐLƐ NWO\n20, 21. Kɛzi 1 Kɔlentema 10:23, 24 fane debie mɔɔ anwo te mɔɔ yɛfa yɛdie yɛ nye la anwo ɛ?\n20 Pɔɔlo hilele Baebolo ngyinlazo titile ko mɔɔ hyia mɔɔ ɔwɔ kɛ yɛsuzu nwo wɔ mekɛ mɔɔ yɛlɛsi ninyɛne nwo kpɔkɛ la. Ɔhanle kɛ: “Yɛlɛ adenle yɛyɛ debie biala, noko tɛ ninyɛne ne amuala a maa ngɔzo a. Awie biala mmadwenle ɔ ngome ye boɛyɛlɛ nwo. Bɛdwenle bɛ gɔnwo mɔ ɛdeɛ nwo.” (1 Kɔlentema 10:23, 24) Kɛzi ngyinlazo ɛhye fane ninyɛne mɔɔ anwo te mɔɔ yɛfa yɛdie yɛ nye la anwo ɛ? Ɔwɔ kɛ ɛbiza ɛ nwo kɛ, ‘Kɛzi ninyɛne mɔɔ mefa medie me nye la baha me gɔnwo mɔ ɛ?’\n21 Bie a wɔ adwenle ne bamaa wɔ adenle yeamaa wɔanlea anyelielɛ ninyɛne bie mɔ mɔɔ ɛte nganeɛ kɛ ‘ɛlɛ adenle’ ɛnea anzɛɛ ɔle kpalɛ la. Noko, saa ɛnwu kɛ ɔgyegye diedima bie mɔ a ɛbahola wɔahwe ɛ nwo wɔavi nwo. Duzu ati ɔ? Ɔboalekɛ ɛngulo kɛ ɛbayɛ “ɛtane zɛhae wɔatia ɛ mediema” anzɛɛ kɛmɔ Pɔɔlo hanle la ɛbayɛ “ɛtane wɔatia Kelaese” ɔlua debie mɔɔ bamaa yeayɛ se yeamaa ɛ gɔnwo mɔ diedima kɛ bɛbali nɔhalɛ bɛamaa Nyamenle mɔɔ ɛbayɛ la azo. Tie folɛdulɛ ɛhye: “Bɛbɔ bɛ ɛbɛla ne mɔɔ bɛndenda . . . Nyamenle menli ne agyakɛ anu a.” (1 Kɔlentema 8:12; 10:32) Ɛnɛ, nɔhalɛ Keleseɛnema tie Pɔɔlo folɛdulɛ kpalɛ ne mɔɔ ɔdwenlenle nwolɛ na ɔvale ɔmanle la ati, bɛnva debie mɔɔ ‘bɛlɛ nwolɛ adenle’ noko ‘ɔmmaa ngɔzo’ la bɛnlie bɛ nye.—Wulomuma 14:1; 15:1.\n22. Duzu ati a Keleseɛnema ɛnyɛ kyengye wɔ ninyɛne mɔɔ ɔwɔ kɛ awie biala si ɔ ti anwo kpɔkɛ wɔ nwolɛ la anwo a?\n22 Noko akee, edwɛkɛ fofolɛ mɔɔ fane yɛ gɔnwo mɔ boɛyɛlɛ nwo mɔɔ yɛdwenle nwo la wɔ ɛkɛ. Ɔnle kɛ Keleseɛnenli mɔɔ ye adwenle gyegye ye wɔ anyelielɛdeɛ bie mɔ anwo la yɛ ye kyengye kɛ ɔwɔ kɛ Keleseɛnema mɔɔ wɔ ye asafo ne anu la amuala nyia adwenle mɔɔ ɔlɛ wɔ anyelielɛdeɛ mɔɔ ɔte nganeɛ kɛ yemɔ a le kpalɛ anwo la bie. Saa ɔyɛ zɔ a, ɔbayɛ kɛ delava mɔɔ kulo kɛ delavama kɔsɔɔti mɔɔ lua zɔhane adenle ne azo la maa bɛ kale ne nriandi kɛ ye ɛdeɛ ne la. Adwenle zɛhae ɛnle kpalɛ. Yemɔti, ɔwɔ kɛ awie mɔɔ ye adwenle ɛmmaa ye adenle wɔ ninyɛne zɛhae mɔ anwo la, fi Keleseɛne ɛlɔlɛ nu die ɔ gɔnwo mɔ diedima adwenle ngakyile mɔɔ bɛlɛ wɔ anyelielɛdeɛ nwo noko ɔntia Keleseɛne ngyinlazo biala la to nu. Saa ɔyɛ ye zɔ a, ɛnee ɔlɛmaa ‘awie biala anwu kɛ ɔlɛ abotane molozo’ anzɛɛ ndelebɛbo.—Felepaema 4:5; Nolobɔvo ne 7:16.\n23. Kɛ ɔkɛyɛ na wɔahola wɔava ninyɛne mɔɔ le kpalɛ la wɔalie ɛ nye ɛ?\n23 Saa yɛka ye sikalɛ a, kɛ ɔkɛyɛ na wɔanwu kɛ debie mɔɔ ɛfa ɛdi ɛ nye la anwo te ɛ? Kpo anyelielɛdeɛ biala mɔɔ ɛbɛlatane anzɛɛ ninyɛndane mɔɔ Nyamenle Edwɛkɛ ne ka ye wienyi kɛ ɔnle kpalɛ wɔ nu la. Fa Baebolo ngyinlazo di gyima wɔ anyelielɛdeɛ bie mɔɔ bɛanga nwolɛ edwɛkɛ wɔ Baebolo ne anu la anwo. Koati anyelielɛdeɛ biala mɔɔ bagyegye wɔ adwenle la, saa debie mɔɔ ɛfa ɛdie ɛ nye la bahola agyegye ɛ gɔnwo mɔ, titile ɛ mediema diedima a twe ɛ nwo fi nwolɛ. Ɔrɛla ye kɛ kpɔkɛ kpundii mɔɔ wɔbɔ kɛ ɛbayɛ zɔ la bawula Nyamenle anyunlunyia na yeamaa ɛ nee wɔ abusua ne azie bɛ nwo wɔ ye ɛhulolɛ ne anu.\n^ ɛden. 19 Ngyinlazo dɔɔnwo mɔɔ fane anyelielɛdeɛ nwo la wɔ Mrɛlɛbulɛ 3:31; 13:20; Ɛfɛsɛsema 5:3, 4; nee Kɔlɔsaema 3:5, 8, 20.\nSeetan ɛngulo kɛ yɛkɛnyia Nyamenle anyunlu ɛlolɛ. Duzu a yɛbahola yɛayɛ yɛabɔ agɔnwolɛvalɛ mɔɔ yɛ nee Gyihova lɛ la anwo bane a?\nƆdwu mekɛ ne bie a yɛ ahonle ne maa yɛte nganeɛ kɛ ɛtane bie mɔɔ yɛyɛ la ɛnle ɛtane. Kɛ ɔkɛyɛ na yɛanwu mɔɔ wɔ yɛ ahonle nu la ɛ?\nFa nwa awie Fa nwa awie Kpa Anyelielɛ Ninyɛne Mɔɔ Anwo Te La


Mosisi Mekɛ Zo Ɛdanlɛsua Ne | Ngakula Baebolo Ɛzukoalɛdeɛ\nMosisi hɔle Saenae Boka ne azo la, Gyihova hanle kɛ ɔzi tɛnte bie mɔɔ bɛfɛlɛ ye ɛdanlɛsua la, na ɛkɛ ne a Yizilayɛma bazonle Ye a. Bɛbahola bɛadudu ɛdanlɛsua ne bɛahɔ ɛleka biala mɔɔ bɛlɛkɔ la.\nGyihova hanle kɛ: ‘Ka kile menli ne kɛ bɛva debie biala mɔɔ bɛbahola la bɛboa bɛmaa bɛva bɛzi ɛdanlɛsua ne.’ Yizilayɛma vale nvutuke, dwɛtɛ fufule, kɔbele, awolɛ mɔɔ sonle bolɛ yɛɛ agudeɛ rale. Eza bɛvale mboane enrinli, lenen, nane nwoma, yɛɛ ninyɛne ngakyile dɔɔnwo bɛrale. Bɛvale ninyɛne dɔɔnwo bɛrale yemɔti Mosisi hanle hilele bɛ kɛ: ‘Mɔɔ yɛnyia la le kpalɛ! Bɛmmafa bieko bɛba.’\nMrenyia nee mraalɛ dɔɔnwo mɔɔ bɛze ninyɛne ngakyile yɛ la boale maanle bɛzile ɛdanlɛsua ne. Gyihova maanle bɛ nrɛlɛbɛ ɔmaanle bɛyɛle gyima ne. Bie mɔ vale nyɛma nwonle ninyɛne ngakyile. Bie mɔ zieziele awolɛ, bie mɔ vale nvutuke yɛle ninyɛne ngakyile yɛɛ bie mɔ zele mbaka.\nBɛzile ɛdanlɛsua ne kɛ mɔɔ Gyihova hanle kɛ bɛyɛ ye la. Bɛyɛle mgbɛnu ɛdanlɛ kɛnlɛma ko bɛhyɛle ɛdanlɛsua ne anu nwiɔ, Nwuanzanwuanza Ɛleka yɛɛ Nwuanzanwuanza Nu Nwuanzaanwu Ɛleka. Ɛnee ngyekyeleɛ ɛlɛka ne mɔɔ bɛva akasea baka yɛɛ nvutuke a bɛyɛ la gyi Nwuanzanwuanza Nu Nwuanzaanwu Ɛleka ne. Ɛkɛ ne a kɛnlaneɛ baka ne, ɛkponle ne yɛɛ afɔlemokyea mɔɔ bɛbayela ayilevuanlɛ zo la wɔ a. Kɔbele kyɛnze kpole yɛɛ afɔlemokyea kpole bie gyigyi alie ne anwo. Ngyekyeleɛ ɛlɛka ne hakyele Yizilayɛma kɛ bɛbɔ Gyihova ɛwɔkɛ kɛ bɛbadie ye. Ɛze ngyekyeleɛ deɛ holɛ ɔ? Ɔle ɛwɔkɛ titili bie.\nGyihova kpale Aalɔn nee ɔ mra ne mɔ kɛ bɛbayɛ ɛsɔfoma wɔ ɛdanlɛsua ne anu. Ɛnee ɔwɔ kɛ bɛsiezie ɛkɛ na bɛbɔ afɔle wɔ ɛkɛ bɛmaa Gyihova. Ɛnee Aalɔn mɔɔ le ɛsɔfo kpanyinli la angomekye a kola kɔ Nwuanzanwuanza Nu Nwuanzaanwu Ɛleka ne a. Ɛvolɛ biala ɔkɔ ɛkɛ ne kokye ɔkɔbɔ ɔdaye, ye abusua ne yɛɛ Yizilayɛ maanle ne amuala ɛtane nwo afɔle.\nYizilayɛma vile Yigyibiti la, ye ɛvolɛ ko anzi yɛɛ bɛwiele ɛdanlɛsua ne si a. Yemɔti akee bɛnyianle ɛleka mɔɔ bɛbazonle Gyihova a.\nGyihova hilele kɛ ɔ nye die ɛdanlɛsua ne anwo na ɔmaanle amungu hedale zolɛ. Saa amungu ne ɛtɛfile ɛdanlɛsua ne azo a, Yizilayɛma ɛngɔ ɛleka biala. Noko saa amungu ne maa ɔ nwo zo a, ɛnee bɛnwu kɛ ɔwɔ kɛ bɛtu bɛ bo. Bɛtudu ɛdanlɛsua ne na bɛdi amungu ne anzi.\n“Akee mendele ɛnelɛ kpole bie menvile belemgbunli ebia ne azo kɛ: ‘Nea! Nyamenle ɛdanlɛsua ne wɔ alesama avinli, na ɔ nee bɛ badɛnla na bɛayɛ ye menli. Na Nyamenle mumua ne nee bɛ badɛnla.’”—Yekile 21:3\nKpuya: Duzu sua a Gyihova hanle kɛ Mosisi ɛzi a? Duzu gyima a Gyihova vale maanle Aalɔn nee ɔ mra mrenyia ne mɔ a?\nAdendulɛ 25:1-9; 31:1-11; 40:33-38; Hibuluma 9:1-7\nƐdanlɛsua Ne Nee Ɛsɔfo Kpanyinli\nNea ɛdanlɛsua ne nee Yizilayɛ ɛsɔfo kpanyinli ne tɛladeɛ ne anwo nvoninli.\nFa nwa awie Fa nwa awie Ɛzonlenlɛ Ɛdanlɛsua


Asoo Ɔwɔ Kɛ Mefa Menli Dɔɔnwo Agɔnwolɛ Ɔ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Batak (Toba) Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Croatian Czech Danish Dutch English Estonian Faroese Finnish French Ga Georgian German Giliki Greenlandic Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malay Malayalam Maltese Mexico Mumule Aneɛ Myanmar Norwegian Nzema Ossetian Pangasinan Papiamento (Aruba) Papiamento (Curaçao) Polish Portuguese (Brazil) Portuguese (European) Rarotongan Romanian Russia Mumule Aneɛ Russian Samoan Sepedi Serbian (Cyrillic) Serbian (Roman) Shona Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tigrinya Tiv Turkish Turkmen Tzotzil Ukrainian Uzbek Uzbek (Roman) Vietnamese Xhosa Yoruba Zapotec (Isthmus) Zulu\n“Menli mɔɔ me nee bɛ tu la ala meze bɛ a, na ɔyɛ se ɔmaa me kɛ mebava awie gyɛne agɔnwolɛ.”—Alan.\n“Me gɔnwo mɔ anzo yɛɛ mekulo ye zɔ. Me nee menli mɔɔ menze bɛ la ɛndendɛ.”—Sara.\nƐte nganeɛ kɛ Alan nee Sara ɔ? Asoo menli ekpunli bie ala a wɔva bɛ agɔnwolɛ a na ɔyɛ se ɔmaa wɔ kɛ ɛbava awie mɔ gyɛne noko agɔnwolɛ ɔ?\nSaa ɔle zɔ a, ɛnee edwɛkɛ ɛhye baboa wɔ!\nMenli ekpunli bie ala agɔnwolɛvalɛ nwo ngyegyelɛ\nMɔ ɛ tipɛnema ka la\nNvonleɛ biala ɛnle nwo kɛ ɛbava menli ekpunli bie ala agɔnwolɛ. Saa ɛfa menli ekpunli ekyi bie ala agɔnwolɛ a, ɔmaa ɛte nganeɛ kɛ ɛ nwo hyia yɛɛ bɛdie wɔ bɛto nu ɔnva nwo sinlidɔlɛ mɔɔ ɛlɛ la.\n“Saa ɛwɔ ekpunli bie anu na bɛdie wɔ bɛto nu a, ɔmaa ɛ nye die. Saa ɛle kakula a mɔɔ ɛkpondɛ la a le kɛ bɛbalie wɔ bɛado nu.”—Karen, 19.\nƐze ɔ? Ɛnee ɛzoanvolɛma 12 ne boka Gyisɛse agɔnwo mɔ anwo, noko ɛnee bɛ nuhua nsa—Pita, Gyemise, yɛɛ Dwɔn—a bikye ye kpalɛ a.—Maake 9:2; Luku 8:51.\nNoko akee, saa yɛ nee menli ekpunli ekyii bie ala tu na yɛtwe yɛ nwo yɛfi menli mɔɔ ɛha la anwo a—ɔkola ɔfa ngyegyelɛ ɔba. Kɛ neazo la:\nBie a ɔnrɛmaa ɛnrɛva menli gyɛne mɔɔ lɛ subane mgbalɛ la agɔnwolɛ.\n“Saa ɛfa menli mɔɔ le kɛ ɛdawɔ la ala agɔnwolɛ a, ɛnrɛnyia anwubielɛ fofolɛ—yɛɛ ɔnrɛmaa ɛnrɛbikye menli mɔɔ lɛ subane kpalɛ la.”—Evan, 21.\nƆkola ɔmaa ɛnyia adwenle kɛ ɛle kpalɛ ɛtɛla awie mɔ.\n“Saa ɛfa menli ekpunli bie ala agɔnwolɛ a ɔbamaa awie mɔ anyia adwenle kɛ ɛngulo kɛ ɛ nee bɛ tendɛ.”—Sara, 17.\nƆbahola yeamaa wɔava ɛ nwo wɔawula apobɔlɛ nu.\n“Bie a ɛnrɛbɔ awie apo, noko saa ɛ gɔnwo mɔ yɛ a, ɔbadwu mekɛ ne bie la ɛnrɛnwu ye kɛ ɔle ɛtane—ɛ nye baralie nwo bɔbɔ.”—James, 17.\nƆbahola yeamaa wɔayia ngyegyelɛ titili saa ɛkulo kɛ ɛyɛ debie mɔɔ bamaa ɛ gɔnwo mɔ ahulo wɔ edwɛkɛ la a.\n“Saa ɛ gɔnwo mɔ ko da subane ɛtane ali a ɔbamaa bɛdabɛ mɔɔ bɛha la amuala ayɛ bie.”—Martina, 17.\nNeɛnlea wɔ ngyinlazo ne mɔ anu.\nBiza ɛ nwo kɛ: ‘Ngyinlazo boni mɔ a mebɔ mɔdenle kɛ mebava meabɔ me ɛbɛla a? Asoo me gɔnwo mɔ maa ɔyɛ se ɔmaa me kɛ mebava ngyinlazo ɛhye mɔ meayɛ gyima anzɛɛ bɛmmaa ɔnyɛ se? Asoo mebahɔ zo meava menli ɛhye mɔ agɔnwolɛ wɔ adenle biala azo ɔ?’\nBaebolo ngyinlazo: “Agɔnwolɛ ɛtane sɛkye subane kpalɛ.”—1 Kɔlentema 15:33, ɔbodwɛkɛ.\n“Saa ɛfa menli mɔɔ nee wɔ ɛnlɛ ngyinlazo ko la agɔnwolɛ a, bie a ɛ nye kara ɛ nwo zo la ɛnee ɛlɛyɛ debie mɔɔ ɛngulo kɛ ɛyɛ la.”—Ellen, 14.\nNeɛnlea mɔɔ hyia wɔ la anu.\nBiza ɛ nwo kɛ: ‘Asoo me gɔnwo mɔ anwo hyia me somaa mɔɔ ɔti mebagyakyi me ngyinlazo ne mɔ anu amaa bɛalie me bɛado nu? Saa me gɔnwo bie yɛ debie ɛtane a duzu a mebayɛ a?’\nBaebolo ngyinlazo: “Bɛdabɛ mɔɔ mekulo bɛ edwɛkɛ la amuala, metwi bɛ nyunlu.”—Yekile 3:19.\n“Saa ɛ gɔnwo bie nyia edwɛkɛ na ɛnwu ye kɛ yeanyɛ ye boɛ ɔti ɔnle kɛ ɛgyinla ɔ nzi a, bie a ɛbade nganeɛ kɛ saa ɛka ɛkile ye a ɔbahile kɛ wɔye ye wɔmaa.”—Melanie, 22.\nFa menli gyɛne agɔnwolɛ.\nBiza ɛ nwo kɛ: ‘Saa mefa menli mɔɔ menze bɛ la agɔnwolɛ a asoo ɔbahola yeaboa me ɔ?’\nBaebolo ngyinlazo: “Bɛmmadwenle bɛ ngomekye bɛ boɛyɛlɛ nwo, emomu bɛdwenle awie mɔ noko ɛdeɛ nwo.”—Felepaema 2:4.\n“Bie a ngakula mɔɔ bɛtɛdiele duma la yia ngyegyelɛ wɔ sua nu. Fane dɔɔnwo ne ala saa ɛbikye bɛ a ɛbanwu debie titili bie mɔɔ bamaa ɛ nye alie bɛ nwo a.”—Brian, 19.\nNɔhalɛ edwɛkɛ: Nvonleɛ biala ɛnle nwo kɛ ɛbava menli ekpunli bie ala agɔnwolɛ. Mekɛ ko ne ala, saa ɛfa awie mɔ gyɛne agɔnwolɛ a ɔbaboa wɔ. Baebolo ne ka kɛ: “Mɔɔ maa awie mɔ anwo tɔ bɛ la noko anwo badɔ ye.”—Mrɛlɛbulɛ 11:25, New World Translation.\n“Ɛnee me nye die menli ekpunli bie anwo wɔ sukulu, noko nzinlii menwunle ye kɛ bɛ nuhua bie mɔ bɔ awie mɔ apo, ɔti meanva bɛ agɔnwolɛ bieko. Nɔhalɛ nu, ɔhyɛle ekyi na meanyia agɔnwolɛma bieko noko me nye liele kɛ menyɛle mɔɔ meze ye kɛ ɔle kpalɛ la.”—Maryam.\n“Ɛnee saa mekɔ sukulu a, mebɔ mɔdenle kɛ mebaboka menli ekpunli bie anwo amaa mealie duma. Noko membanwunle ye kɛ agɔnwolɛ ɛtane bahola amaa wɔanyia awie mɔ anwo adwenle ɛtane na bɔbɔ wɔayɛ debie mɔɔ ɛ nye ɛnlie nwo la.”—Alex.\n“Mewɔ sukulu la ɛnee mekulo kɛ meboka menli ekpunli bie anwo noko ɛnee bɛngulo kɛ bɛbava me agɔnwolɛ. Mekɛ mɔɔ menwunle kɛ ɔnrɛyɛ boɛ la, menzukoale kɛ mebamaa me nye azɔ agɔnwolɛma dɛba mɔɔ melɛ la.”—Bethany.\nAsoo ɔhyia kpalɛ kɛ ɛbamaa menli mɔɔ bɛ subane nee bɛ ɛbɛlabɔlɛ ɛnle kpalɛ la anye alie ɛ nwo, anzɛɛ ɛbala kɛzi ɛde amgba la ali?\nFa nwa awie Fa nwa awie Asoo Ɔwɔ Kɛ Mefa Menli Dɔɔnwo Agɔnwolɛ Ɔ?\nijwyp edwɛkɛ 64


Gyɛnɛsese 49 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ Gyekɔbo hanle na yeawu la (1-28)\nHyaelo vi Dwuda anu bara (10)\nGyekɔbo ɛzielɛ nwo adehilelɛ (29-32)\nGyekɔbo ewule (33)\n49 Na Gyekɔbo vɛlɛle ɔ mra mrenyia ne mɔ na ɔhanle kɛ: “Bɛboɔboa bɛ nloa bɛmaa menga mɔɔ bazi bɛ nwo zo wɔ mekɛ mɔɔ li awieleɛ anu la mengile bɛ. 2 Gyekɔbo amra mrenyia, bɛyia na bɛdie, ɛhɛe, bɛdie bɛ papa Yizilayɛ. 3 “Wulubɛn,+ wɔmɔ a ɛle me ra kpanyinli a,+ me anwosesebɛ nee me awolɛ tumi mɔlebɛbo, ɛnee ɛlɛ anyunlunyia nee anwosesebɛ kpole. 4 Kɛmɔ ɛle kɛ azule mɔɔ se kpole la ati, ɛnrɛyɛ kpole, ɔluakɛ ɛvole wɔ papa ɛkpa zo.+ Mekɛ zɔhane, ɛguale me ɛkpa ne anwo evinli. Amgba ɛvole zolɛ! 5 “Semɛyɔn nee Livae le mediema.+ Bɛfa bɛ akodeɛ ne bɛyɛ basabasa.+ 6 O me ɛkɛla,* ɛ nee bɛ mmatu. O me ahonle,* ɛ nee bɛ mmatɛnla, ɔluakɛ bɛvale ɛya bɛhunle menli,+ yɛɛ bɛpepɛle nlankɛ gyakɛ anzi bɛvale bɛlieliele bɛ nye. 7 Munzule ɛha bɛ ɛyavalɛ, ɔluakɛ ɔ ti yɛ se, yɛɛ bɛ ahonle ɛfutulɛ, ɔluakɛ ɔ nloa yɛ se.+ Maa membɔ bɛ asande wɔ Gyekɔbo na memaa bɛkponde Yizilayɛ.+ 8 “Wɔmɔ Dwuda,+ ɛ mediema mrenyia ne mɔ baye wɔ ayɛlɛ.+ Ɛbava ɛ sa wɔazɔ wɔ agbɔvolɛ akɔme.+ Wɔ papa amra mrenyia babɔ bɛ ti aze amaa wɔ.+ 9 Dwuda le awenade ralɛ.+ Me ra, ɛbavi nane mɔɔ ɛbahye ye la anwo wɔahɔ. Yela azɛlɛ nwo na yedenrɛ ɔ nwo kɛ awenade, na kɛmɔ ɔle kɛ awenade la ati, nwane a bahola adunwue ye a? 10 Belemgbunli kpɔma ne ɛnrɛvi Dwuda,+ yɛɛ tumi kpɔma ne ɛnrɛvi ɔ gyakɛ avinli kɔkpula kɛ Hyaelo* bara,+ na yemɔ a menli ne amuala badie ye a.+ 11 Ɔbahenda ye asoaso wɔ vanye baka nwo, na yeahenda ye asoaso ralɛ wɔ vanye baka kpalɛ nwo. Ɔbakpo ye ndanlɛ wɔ nwanye nu na yeakpo ye tɛladeɛ wɔ vanye ma nzule nu. 12 Nwanye ɛmaa ɔ nye ɛyɛ kɔkɔlɛ weɔɔnwo yɛɛ meleke ɛmaa ɔ gye ɛyɛ nwohyee. 13 “Zɛbulɛn+ badɛnla ɛnweanloa, ɛleka mɔɔ meli ne mɔ gyinlegyinla la,+ na ye ɛweɛne ne bahɔdwu Saedɛn nehane.+ 14 “Yesakaa+ le asoaso mɔɔ anwo yɛ se mɔɔ ɔla adesoa nwiɔ avinli a. 15 Na ɔbanwu kɛ ɛnwomenlelielɛ ɛleka ne le kpalɛ, yɛɛ azɛlɛ ne le kɛnlɛma. Ɔbaha ɔ nwo aze yeazoa adesoa na yeayɛ akɛlɛ gyima. 16 “Dan+ babua ye menli ne ndɛne kɛ Yizilayɛ mbusua ne mɔ anu ko.+ 17 Dan bayɛ ɛwɔlɛ ala adehane, ɛwɔlɛ mɔɔ lɛ mɛne mɔɔ la adenle nloa, mɔɔ ka ɛkpɔnwɔ gyakɛ anzi na ɔmaa ye kavolɛ ne tɔ alɛnranyunlu la.+ 18 O Gyihova, mebahendɛ wɔ ngoanelielɛ ne. 19 “Gaade+ ɛdeɛ, nwule barawua ye, noko ɔbavoa bɛ ndinlizo.+ 20 “Ahya+ banyia aleɛ dɔɔnwo,* na ɔbanyia aleɛ mɔɔ fɛta belemgbunli la.+ 21 “Nafetalae+ le weɛlɛ belɛ. Ɔka edwɛkɛ kɛnlɛma.+ 22 “Dwosefi+ le baka mɔɔ so la ngane fofolɛ mɔɔ ɛwɔlɔ, baka mɔɔ so mɔɔ gyi azudenle nloa, mɔɔ ye ngane fo gua bane ti zo la. 23 Noko ɛdatovoma ne hɔle zo gyegyele ye na bɛtotole ye ɛda na bɛkpɔle ye.+ 24 Noko yeando ye ɛda ne aze,+ na ɔ sa nu mianle na ɔzuale ɔdole zo.+ Ɛnee ɛhye vi Gyekɔbo tumivolɛ ko ne, mboaneneavolɛ ne, nee Yizilayɛ bodane ne asa anu. 25 Ɔvi* wɔ papa Nyamenle ne ɛkɛ, na ɔbaboa wɔ, yɛɛ ɔwɔ Tumivolɛ Bedevinli ne anwo ɛkɛ, na ɔbava anwuma nee azɛlɛ bo nyilalɛ,+ nyɛfonlɛ nee ɛkolɛ nu nyilalɛ yeayila wɔ. 26 Wɔ papa nyilalɛ ne badɛla awoka mɔɔ wɔ ɛkɛ ne dahuu nee ninyɛne ngɛnlɛma mɔɔ wɔ awoka ngyikyi zo la nyilalɛ ɛdeɛ ne.+ Bɛbagua Dwosefi ati zo, bɛbagua ahenle mɔɔ bɛye ye wɔ ɔ mediema ne mɔ avinli bɛzie ahane la ati avinli.+ 27 “Bɛngyaman+ bahɔ zo atete nane nu kɛ bedi.+ Ɔbali nane mɔɔ ɔbahye ye la nwonlomɔ, na yeahyɛ ninyɛne mɔɔ yenyia la nɔsolɛ nu.”+ 28 Ɛhye mɔ amuala a le Yizilayɛ mbusua 12 ne, yɛɛ edwɛkɛ mɔɔ bɛ papa hanle hilele bɛ wɔ mekɛ mɔɔ ɔlɛyila bɛ la ɛne. Ɔvale nyilalɛ mɔɔ fɛta bɛ nuhua ko biala la ɔmaanle ye.+ 29 Ɛhye anzi, ɔhanle ɔhilele bɛ kɛ: “Ɔka ekyii bɛsie me kɛ me menli ne la.*+ Anrɛɛ bɛzie me wɔ me papa mɔ anwo ɛkɛ wɔ bolɛ bɔne ne mɔɔ wɔ Hɛtenli Yifolɔn azɛlɛ ne azo la anu,+ 30 bolɛ bɔne ne wɔ Makepilaa azɛlɛ zo, ɔla Mameli anyunlu wɔ Keena azɛlɛ zo, azɛlɛ ne mɔɔ Ebileham dɔle vile Hɛtenli Yifolɔn ɛkɛ ne kɛ ɔfa yeayɛ azie la. 31 Ɛkɛ ne a bɛziele Ebileham nee ɔ ye Sɛla a.+ Ɛkɛ ne a bɛziele Ayezeke+ nee ɔ ye Relebɛka a, yɛɛ ɛkɛ ne a menziele Liya a. 32 Bɛdɔle azɛlɛ ne nee bolɛ bɔne ne mɔɔ wɔ zo la bɛvile Hɛtema ɛkɛ.”+ 33 Ɔti Gyekɔbo hanle edwɛkɛ ɛhye mɔ amuala hilele ɔ mra mrenyia ne mɔ. Akee ɔmaanle ɔ gyakɛ zo ɔguale ɛkpa ne azo na ɔgule ye ɛnwomenle mɔɔ li awieleɛ, na bɛziele ye kɛ ye menli ne la.*+\n^ Anzɛɛ “me anyunlunyia.”\n^ Ɔ bo kile “Ahenle Mɔɔ Le Ye Ɛdeɛ La.”\n^ Hibulu aneɛ nu, “aleɛ mɔɔ le sosɔɔ.”\n^ Ɛhye kile, Dwosefi.\n^ Hibulu aneɛ nu, “bɛfa me bɛkɔboka me menli ne anwo.”


Ɛbahola ‘Wɔakyekye Awie Mɔ Arɛle Kpalɛ’ | Ɛzinzalɛ Arane Debiezukoalɛ\n“Ɛhye mɔ ala a le me gɔnwo mɔ gyimayɛvoma wɔ Nyamenle Belemgbunlililɛ ne anwo a, na bɛkyekye me rɛle kpole kpalɛ.”—KƆL. 4:11.\nEDWƐNE 90 Bɛmaa Yɛmaa Yɛ Nwo Anwosesebɛ\n1. Tɛnlabelɛ mɔɔ anu yɛ se la boni mɔ a Gyihova azonvolɛ mɔɔ di nɔhalɛ la dɔɔnwo ɛlɛyia a?\nWƆ EWIADE amuala, Gyihova azonvolɛ dɔɔnwo ɛlɛyia tɛnlabelɛ mɔɔ anu yɛ se na ɔmaa adwenleadwenle tɔ bɛ nwo la. Wɔnwu ɛhye bie wɔ wɔ asafo ne anu ɔ? Anwodolɛ mɔɔ anu yɛ se la ɛha Kilisienema bie mɔ yɛɛ bie mɔ alɔvolɛ ɛwu. Bie mɔ busuanli anzɛɛ bɛ gɔnwo kpalɛ bie mɔɔ ɛgyakyi Gyihova ɛzonlenlɛ la ɛlɛmaa bɛali nyane kpole. Esiane ɛdo bie mɔ. Mediema ɛhye mɔ amuala hyia arɛlekyekyelɛ. Kɛzi yɛbahola yɛaboa bɛ ɛ?\n2. Duzu ati a ɛnee ɔdwu mekɛ ne bie a Pɔɔlo hyia arɛlekyekyelɛ a?\n2 Ɛzoanvolɛ Pɔɔlo hɔle tɛnlabelɛ ngakyile mɔɔ anrɛɛ ɔbahola yeamaa ye ngoane avi ɔ sa la anu. (2 Kɔl. 11:23-28) Ɛnee ɔwɔ kɛ ɔgyinla ye kpɔkɛdelɛ nwo ngyegyelɛ mɔɔ le kɛ ‘bowule mɔɔ bɛva bɛwula ye nwonane nu’ la anloa. (2 Kɔl. 12:7) Yɛɛ eza ɔwɔ kɛ ɔgyinla bɛsanudolɛ nloa wɔ mekɛ mɔɔ Dimase, mɔɔ ɛnee le ɔ gɔnwo gyimayɛvo gyakyile ye ɛkɛ ne hɔle ‘ɔluakɛ ɔhulole ewiade ɛhye la ati’ la. (2 Tim. 4:10) Ɛnee Pɔɔlo le Kilisienenli mɔɔ bɛkpokpa ye mɔɔ ɔlɛ akɛnrasesebɛ, na ɔvile ye ɛhulolɛ nu ɔboale awie mɔ. Noko ɛnee ɔdwu mekɛ ne bie a, ɔ sa nu to.—Wlo. 9:1, 2.\n3. Nwane mɔ a kyekyele Pɔɔlo arɛle na bɛboale ye a?\n3 Pɔɔlo nyianle arɛlekyekyelɛ nee moalɛ mɔɔ ɔhyia la. Kɛzi? Ɔda ali kɛ Gyihova vale Ye sunsum ne boale ye. (2 Kɔl. 4:7; Fel. 4:13) Eza Gyihova luale ɔ mediema Kilisienema anwo zo kyekyele ɔ rɛle. Pɔɔlo hanle ɔ gɔnwo mɔ gyimayɛvoma bie mɔ anwo edwɛkɛ kɛ ‘bɛkyekyele ɔ rɛle kpole kpalɛ.’ (Kɔl. 4:11) Mediema mɔɔ ɔbobɔle bɛ aluma la bie mɔ a le Alesetaakɛse, Tekekɛse yɛɛ Maake. Bɛmaanle Pɔɔlo anwosesebɛ bɛmaanle ɔgyinlanle kpundii. Subane boni mɔ a boale Kilisienema nsa ɛhye mɔ ɔmaanle bɛholale bɛkyekyele awie mɔ arɛle kpalɛ a? Kɛzi yɛbahola yɛazukoa bɛ neazo kpalɛ ne wɔ mekɛ mɔɔ yɛlɛbɔ mɔdenle kɛ yɛkyekye awie mɔ arɛle na yɛaboa bɛ la ɛ?\nDI NƆHALƐ KƐ ALESETAAKƐSE\nYɛbahola yɛayɛ agɔnwolɛ kpalɛ ɔlua yɛ mediema mɔɔ yɛbabikye bɛ wɔ “anwongyelelɛ mekɛ” nu kɛ mɔɔ Alesetaakɛse yɛle la (Nea ɛdendɛkpunli 4-5) *\n4. Kɛzi Alesetaakɛse hilele kɛ ɔle agɔnwolɛ kpalɛ ɔmaa Pɔɔlo ɛ?\n4 Alesetaakɛse mɔɔ ɔle Kilisienenli mɔɔ ɔvi Tɛsalonaeka na ɔde Masidonea la yɛle agɔnwolɛ kpalɛ maanle Pɔɔlo. Mekɛ mɔɔ limoa mɔɔ bɛbɔle Alesetaakɛse duma la a le mekɛ mɔɔ Pɔɔlo hɔle Ɛfɛsɛse wɔ ye edwɛkpatɛlɛvolɛ adendulɛ mɔɔ tɔ zo nsa anu la. Mekɛ mɔɔ ɔ nee Pɔɔlo ɛlɛtu adenle la, nzakama bie hyele Alesetaakɛse. (Gyi. 19:29) Mɔɔ awieleɛ bɔkɔɔ ne bɛgyakyile ye la, yeanriandi ɔluakɛ ɔkulo kɛ ɔ nwo tɔ ye la ati, emomu ɔvale nɔhalɛlilɛ ɔ nee Pɔɔlo luale. Siane ekyii bie anzi wɔ Gilisi, ɛnee Alesetaakɛse nee Pɔɔlo a lua a ɔnva nwo kɛ dwazotiama bɔle mɔdenle kɛ bɛku Pɔɔlo la. (Gyi. 20:2-4) Wɔ kɛyɛ 58 Y.M. mɔɔ bɛ nee Pɔɔlo hɔle Wulomu kɛ pilizanli la, Alesetaakɛse nee ye a bɛpɛle adenle tendenle ne a, na bɛ meli ne butule. (Gyi. 27:1, 2, 41) Ɔzɔho kɛ mɔɔ bɛdwule Wulomu la, bɛdole ɔ nee Pɔɔlo efiade wɔ mekɛ ekyii anu. (Kɔl. 4:10) Ɔnyɛ azibɛnwo kɛ Pɔɔlo dele nganeɛ kɛ agɔnwolɛ ɛhye mɔɔ di nɔhalɛ kyekyele ɔ rɛle kpalɛ la!\n5. Kɛ mɔɔ Mrɛlɛbulɛ 17:17 kile la, kɛzi yɛbahola yɛayɛ agɔnwolɛ kpalɛ ɛ?\n5 Kɛ Alesetaakɛse la, yɛbahola yɛayɛ agɔnwolɛ kpalɛ ɔlua yɛ mediema mɔɔ yɛbabeta bɛ nwo wɔ mekɛ kpalɛ nu yɛɛ “anwongyelelɛ mekɛ” nu la azo. (Kenga Mrɛlɛbulɛ 17:17.) Bie a yɛ mediema mrenyia nee mraalɛ bahyia moalɛ bɔbɔ wɔ mekɛ mɔɔ sɔnea ne ɛpɛ nu la. Frances, * mɔɔ kansa hunle ye mame nee ye papa wɔ siane nsa avinli la ka kɛ: “Mesuzu kɛ sɔnea mɔɔ anu yɛ se nyia yɛ nwo zo tumi mekɛ tendenle. Na me nye sɔ agɔnwolɛma kpalɛ mɔɔ bɛkakye kɛ metɛdi nyane ɔnva nwo kɛ me awovolɛ wule la mekɛ ekyi ɛpɛ nu la.”\n6. Duzu a nɔhalɛlilɛ baha yɛ yeamaa yɛayɛ a?\n6 Agɔnwolɛma kpalɛ fa ninyɛne bɔ afɔle amaa bɛahola bɛaboa bɛ mediema mrenyia nee mraalɛ. Kɛ neazo la, adiema nrenyia bie mɔɔ bɛfɛlɛ ye Peter la dɔketa hanle hilele ye kɛ yenyia ewule bie mɔɔ bamaa yeayɛ bɛtɛɛ kpalɛ na yeawu la. Ɔ ye Kathryn ka kɛ: “Agyalɛma bie mɔɔ bɛwɔ yɛ asafo ne anu la a nee yɛ hɔle asopiti ne mɔɔ nuhua a bɛnwunle Peter anwodolɛ ne la. Bɛzile kpɔkɛ ɛkɛ ne ala kɛ bɛnrɛgyakyi yɛ ngome ɛlɛ, na mekɛ biala mɔɔ yɛhyia bɛ moalɛ la, bɛnye yɛ rɛle bɛndo yɛ sa nu.” Nea kɛzi ɔle arɛlekyekyelɛ kɛ yɛlɛ agɔnwolɛma kpalɛ mɔɔ bɛboa yɛ bɛmaa yɛgyinla yɛ sɔnea ne mɔ anloa a!\nMAA BƐNYIA WƆ NU ANWODOZO KƐ TEKEKƐSE\nYɛbahola yɛayɛ agɔnwolɛ mɔɔ awie mɔ lɛ yɛ nu anwodozo wɔ mekɛ mɔɔ bɛlɛyia ngyegyelɛ la kɛ mɔɔ Tekekɛse yɛle la (Nea ɛdendɛkpunli 7-9) *\n7-8. Kɛ mɔɔ Kɔlɔsaema 4:7-9 kile la, kɛzi Tekekɛse hilele kɛ ɔle agɔnwolɛ kpalɛ ɛ?\n7 Tekekɛse mɔɔ ɛnee le Kilisienenli mɔɔ ɔvi Wulomu maangyeba mɔɔ wɔ Ehyea la ɛnee le Pɔɔlo agɔnwo nɔhavo mɔɔ ɔlɛ ye nu anwodozo. (Gyi. 20:4) Wɔ kɛyɛ 55 Y.M., Pɔɔlo asa hanle moalɛ mɔɔ bɛbava bɛahɔmaa Kilisienema mɔɔ bɛwɔ Dwudiya mɔɔ esiane ɛdo bɛ la, na bie a Tekekɛse a ɔvale gyimalilɛ ɛhye mɔɔ anwo hyia la ɔwulale ɔ sa a. (2 Kɔl. 8:18-20) Nzinlii mɔɔ bɛdole Pɔɔlo efiade wɔ Wulomu wɔ mekɛ mɔɔ limoa la, ɛnee Tekekɛse a le ye soanvolɛ a. Ɔdaye a Pɔɔlo maanle ɔvale ye ngɛlata mɔɔ maa anwosesebɛ mɔɔ ɔhɛlɛle asafo mɔɔ wɔ Ehyea la ɔhɔle a.—Kɔl. 4:7-9.\n8 Tekekɛse hɔle zo yɛle Pɔɔlo agɔnwo mɔɔ ɔlɛ ye nu anwodozo. (Tae. 3:12) Tɛ Kilisienema mɔɔ ɛnee de aze mekɛ zɔhane la amuala a bɛkola bɛnyia bɛ nu anwodozo kɛ Tekekɛse a. Wɔ kɛyɛ 65 Y.M., wɔ Pɔɔlo efiade nla mɔɔ tɔ zo nwiɔ la anu, ɔhɛlɛle kɛ Kilisiene mrenyia dɔɔnwo mɔɔ wɔ Ehyea maanzinli nu la ɛkpo kɛ bɛ nee ye badu ɔluakɛ bie a bɛsulo dwazotiama la ati. (2 Tim. 1:15) Noko ɛnee Pɔɔlo lɛ Tekekɛse anu anwodozo na ɔvale gyimalilɛ bieko ɔwulale ɔ sa. (2 Tim. 4:12) Ɔda ali kɛ ɛnee ɔyɛ Pɔɔlo fɛ kɛ ɔlɛ agɔnwolɛ kpalɛ kɛ Tekekɛse la.\n9. Kɛzi yɛbahola yɛazukoa Tekekɛse ɛ?\n9 Saa yɛyɛ agɔnwolɛ mɔɔ bɛlɛ yɛ nu anwodozo a, ɛnee yɛlɛsukoa Tekekɛse. Kɛ neazo la, yɛmbɔ yɛ mediema ɛwɔkɛ kɛ yɛbaboa bɛ ala, emomu yɛyɛ ninyɛne bie mɔ yɛboa bɛ. (Mat. 5:37; Luku 16:10) Saa menli mɔɔ hyia moalɛ la ze kɛ yɛbaboa bɛ a, ɔkyekye bɛ rɛle kpalɛ. Adiema raalɛ bie hilele ɛhye anu kɛ: “Ɔmmaa wɔ adwenle nu ɛnyɛ wɔ kesee kɛ saa mɔɔ ahenle se ɔbayɛ yeamaa wɔ la ɔbayɛ wɔ ye mekɛ nloa a.”\n10. Kɛ mɔɔ Mrɛlɛbulɛ 18:24 ka la, nwane mɔ a menli mɔɔ bɛlɛyia sɔnea anzɛɛ bɛ rɛle ɛbɔ la bahola anyia arɛlekyekyelɛ avi bɛ ɛkɛ a?\n10 Bɛdabɛ mɔɔ bɛlɛyia sɔnea anzɛɛ bɛ rɛle ɛbɔ la nyia arɛlekyekyelɛ ɔlua agɔnwolɛ kpalɛ mɔɔ bɛkola bɛka bɛ edwɛkɛ bɛkile ye la azo. (Kenga Mrɛlɛbulɛ 18:24.) Bijay mɔɔ ɔ rɛle bɔle wɔ mekɛ mɔɔ bɛdule ɔ ra nrenyia la hanle kɛ, “Ɛnee mehyia awie mɔɔ melɛ ye nu anwodozo mɔɔ mebala me nganeɛdelɛ ali meahile ye la.” Nwolɛ adenle mɔɔ Carlos anye die nwo la vile ɔ sa ɔlua nvonleɛ bie mɔɔ ɔyɛle la ati. Ɔka kɛ, “Ɛnee mehyia awie mɔɔ melɛ ye nu anwodozo mɔɔ mebahola meaha me edwɛkɛ meahile ye mɔɔ ɔnrɛnyia me nwo adwenle ɛtane a.” Carlos maanle asafo nu mgbanyima ne mɔ boale ye maanle ɔgyinlanle ye ngyegyelɛ ne anloa. Eza ɔnyianle arɛlekyekyelɛ kpole ɔluakɛ ɔnwunle kɛ mgbanyima ne mɔ le badwema na bɛnrɛmaa awie ɛnrɛde ye edwɛkɛ ne.\n11. Kɛ ɔkɛyɛ na yɛayɛ agɔnwolɛ mɔɔ bɛlɛ yɛ nu anwodozo na bɛka edwɛkɛ bɛkile yɛ ɛ?\n11 Amaa wɔayɛ agɔnwolɛ mɔɔ bɛlɛ wɔ nu anwodozo na bɛka edwɛkɛ bɛkile wɔ la, ɔwɔ kɛ ɛnyia abotane. Mɔɔ Zhanna ahu gyakyile ye la, agɔnwolɛma kpalɛ bie mɔ mɔɔ ɔlale ye nganeɛdelɛ ali ɔhilele bɛ la kyekyele ɔ rɛle. Ɔka kɛ, “Bɛzile abotane bɛdiele me, ɔnva nwo kɛ menganle edwɛkɛ bie mɔ fane dɔɔnwo la.” Ɛdawɔ noko ɛbahola wɔayɛ agɔnwolɛ kpalɛ ɔlua tievolɛ kpalɛ mɔɔ ɛbayɛ la azo.\nNYIA ƐHULOLƐ KƐ ƐBAZONLE KƐ MAAKE\nMoalɛ mɔɔ Maake vale maanle Pɔɔlo la boale ye maanle ɔgyinlanle kpundii, na yɛbahola yɛaboa yɛ mediema wɔ ngyegyelɛ mekɛ nu (Nea ɛdendɛkpunli 12-14) *\n12. Nwane a le Maake, na kɛzi ɔlale tunwomaa sunsum ali ɛ?\n12 Ɛnee Maake le Dwuu Kilisienenli mɔɔ ɔvi Gyɛlusalɛm a. Ɛnee ɔ diema Baanabase le edwɛkpatɛlɛvolɛ mɔɔ bɛze ye kpalɛ. (Kɔl. 4:10) Ɛnee ɔzɔho kɛ Maake abusua ne lɛ bie, noko Maake anva nwonane afoa nu ninyɛne anlimoa ye ɛbɛlabɔlɛ nu. Maake lale tunwomaa sunsum ali wɔ ye ɛbɛlabɔlɛ muala anu, na ɛnee ɔ nye die kɛ ɔbazonle awie mɔ. Kɛ neazo la, ɔboale ɛzoanvolɛ Pɔɔlo nee ɛzoanvolɛ Pita fane dɔɔnwo ɔlile bɛ nwonane afoa nu ngyianlɛ nwo gyima ɔmaanle bɛ wɔ mekɛ mɔɔ bɛyɛ bɛ gyima ne la. (Gyi. 13:2-5; 1 Pita 5:13) Pɔɔlo hanle Maake anwo edwɛkɛ kɛ ɔboka ɔ “gɔnwo mɔ gyimayɛvoma wɔ Nyamenle Belemgbunlililɛ ne anwo” yɛɛ ‘yemaa ye anwosesebɛ.’—Kɔl. 4:10, 11, ɔbdw.\n13. Kɛzi 2 Timote 4:11 maa yɛnwu kɛ Pɔɔlo anye zɔle nɔhalɛlilɛ nu mɔɔ Maake vile boale ye la ɛ?\n13 Ɛnee Maake boka menli mɔɔ bɛle agɔnwolɛ kpalɛ bɛmaa Pɔɔlo la anwo. Kɛ neazo la, mekɛ mɔɔ li awieleɛ mɔɔ bɛdole Pɔɔlo efiade wɔ Wulomu wɔ kɛyɛ 65 Y.M. la, ɔhɛlɛle ye kɛlata mɔɔ tɔ zo nwiɔ la ɔhɔmaanle Timote. Wɔ kɛlata zɔhane anu, Pɔɔlo zele Timote kɛ ɔrɛla Wulomu na anrɛɛ ɔ nee Maake ɛrɛla. (2 Tim. 4:11) Ɔda ali kɛ Pɔɔlo anye zɔle Maake nɔhalɛlilɛ ne, yemɔti ɛnee ɔkpondɛ kɛ ɔnwu Maake wɔ mekɛ zɔhane mɔɔ anwo hyia la anu. Maake yɛle ninyɛne bie mɔ boale Pɔɔlo, bie a ɔmaanle ye aleɛ yɛɛ ninyɛne mɔɔ ɔfa ɔkɛlɛ ye ngɛlata ne mɔ la. Bie a moalɛ nee anwosesebɛmaanlɛ mɔɔ Pɔɔlo nyianle la boale ye maanle ɔgyinlanle tɛnlabelɛ ɛsesebɛ mɔɔ ɔhɔle nu wɔ mekɛ mɔɔ ɔka ekyi bɛku ye la anloa.\n14-15. Duzu a Mateyu 7:12 maa yɛnwu ye wɔ ninyɛne ngyikyi mɔɔ yɛbayɛ yɛamaa awie mɔ la anwo a?\n14 Kenga Mateyu 7:12. Saa yɛlɛyia tɛnlabelɛ mɔɔ anu yɛ se na awie mɔ yɛ ninyɛne boa yɛ a, yɛ nye die nwo kpalɛ! Ryan mɔɔ ye papa wule arɛlevilɛ nu la ka kɛ: “Saa ɛwɔ ngyegyelɛ nu a, ninyɛne ngyikyi ngyikyi bie mɔ bɔbɔ ɛyɛlɛ ɛnla aze, na saa bɛyɛ bɛmaa wɔ a, ɔnva nwo kɛzi ɔde biala la, ɔboa wɔ kpalɛ.”\n15 Saa yɛgua yɛ nye aze na yɛfa yɛ adwenle yɛkɔ yɛ mediema anwo zo a, yɛbanwu ndenle mɔɔ yɛbahola yɛalua zo yɛaboa bɛ la. Kɛ neazo la, adiema raalɛ ko yɛle debie boale Peter yɛɛ Kathryn mɔɔ yɛlimoa yɛha bɛ nwo edwɛkɛ la wɔ mekɛ biala mɔɔ bɛkɔ asopiti la. Ɛnee Peter nee Kathryn amunwiɔ ɛnrɛhola kale ka bieko, yemɔti adiema raalɛ ne yɛle ngyehyɛleɛ amaa mediema mɔɔ wɔ asafo ne anu la bie mɔ ahola ava bɛ ahɔ. Asoo ngyehyɛleɛ ɛhye boale? Kathryn ka kɛ, “Yɛdele nganeɛ kɛ bɛye adesoa ɛnlomboɛ bie bɛvi yɛ kɔme zo.” Nɔhalɛ nu, saa ɛfi ahunlunyele nu ɛyɛ ninyɛne ngyikyi ɛboa awie mɔ a ɔkola ɔkyekye bɛ rɛle kpalɛ.\n16. Awie mɔ mɔɔ yɛbakyekye bɛ rɛle la anwo ɛzukoalɛdeɛ boni a yɛnyia yɛfi Maake neazo ne anu a?\n16 Ɔda ali kɛ ɛnee Maake mɔɔ ɛnee le ɛdoavolɛ wɔ ɛvoya mɔɔ limoa anu la le Kilisienenli mɔɔ ɔnlɛ alagye fee. Ɛnee ɔlɛ teokelase gyimalilɛ mɔɔ yɛ se, na Edwɛkpa buluku mɔɔ ye duma la zo mɔɔ ɔhɛlɛle la boka nwo. Noko Maake nyianle mekɛ kyekyele Pɔɔlo arɛle, na yeanyɛ se kɛ Pɔɔlo baha ahile Maake kɛ ɔraboa ye. Angela mɔɔ ye busuanli bie wule arɛlevilɛ nu la anye zɔle menli mɔɔ bɛvile bɛ ɛhulolɛ nu bɛkyekyele ɔ rɛle la kpalɛ. Ɔka kɛ, “Saa ɛnwu kɛ agɔnwolɛma kulo kɛ bɛfi bɛ ɛhulolɛ nu bɛboa wɔ a, ɔnyɛ se kɛ ɛbabikye bɛ.” Yɛbahola yɛabiza yɛ nwo kɛ, ‘Bɛze me kɛ mefi me ɛhulolɛ nu meyɛ ninyɛne meboa awie mɔ mefa mekyekye bɛ rɛle ɔ?’\nFA SIE Ɛ NYE ZO KƐ ƐBAKYEKYE AWIE MƆ ARƐLE\n17. Saa yɛdwenledwenle 2 Kɔlentema 1:3, 4 anwo a, kɛzi ɔbaha yɛ yeamaa yɛakyekye awie arɛle ɛ?\n17 Ɔnyɛ se kɛ yɛbanwu mediema mɔɔ bɛhyia arɛlekyekyelɛ la. Yɛbahola yɛaha edwɛkɛ mɔɔ awie mɔ ɛha ɛva ɛkyekye yɛ rɛle la yɛahile bɛ. Nino, adiema raalɛ bie mɔɔ ye nana wule la ka kɛ: “Saa yɛmaa adenle a, Gyihova bahola alua yɛ nwo zo akyekye awie mɔ arɛle.” (Kenga 2 Kɔlentema 1:3, 4.) Frances mɔɔ yɛlimoa yɛha ɔ nwo edwɛkɛ la ka kɛ: “Edwɛkɛ mɔɔ wɔ 2 Kɔlentema 1:4 la le nɔhalɛ bɔkɔɔ. Yɛbahola yɛava arɛlekyekyelɛ mɔɔ yɛnyia la yɛakyekye awie mɔ arɛle.”\n18. (a) Kɛmɔti a bie mɔ sulo kɛ bɛbakyekye awie mɔ arɛle ɛ? (b) Kɛzi yɛbahola yɛakyekye awie mɔ arɛle kpalɛ ɛ? Maa neazo.\n18 Ɔwɔ kɛ yɛkpondɛ ndenle yɛdua zo yɛboa ɔnva nwo kɛ bie a yɛsulo la. Kɛ neazo la, bie a yɛsulo kɛ yɛnrɛnwu mɔɔ yɛka yɛahile anzɛɛ yɛyɛ yɛamaa awie mɔɔ ɛlɛyia ngyegyelɛ la. Asafo nu kpanyinli bie mɔɔ bɛfɛlɛ ye Paul kakye mɔdenle mɔɔ mediema bie mɔ bɔle wɔ mekɛ mɔɔ ye papa wule la anzi. Ɔka kɛ, “Mekola menwu kɛ ɛnee ɔnla aze kɛ bɛbabikye me. Ɛnee bɛnnwu mɔɔ bɛka a. Noko ɛnee me nye sɔ ɛhulolɛ mɔɔ bɛlɛ kɛ bɛkyekye me rɛle na bɛaboa me la.” Zɔhane ala a mɔɔ azɛlɛkpusulɛ bie zile la anzi, adiema nrenyia bie mɔɔ bɛfɛlɛ ye Tajon la hanle kɛ: “Nɔhalɛ nu mengakye edwɛkɛ biala mɔɔ mediema ne mɔ hɛlɛle maanle me wɔ azɛlɛkpusulɛ ne anzi la, noko mekakye kɛ ɛnee bɛdwenle me nwo kpalɛ ɔti ɛnee bɛkulo kɛ bɛnwu kɛzi me nwo de la.” Saa yɛkile kɛ yɛdwenle awie mɔ anwo a, yɛbahola yɛakyekye bɛ rɛle kpalɛ.\n19. Kɛmɔti a wɔbɔ kpɔkɛ kɛ ‘ɛbakyekye awie mɔ arɛle kpalɛ ɛ’?\n19 Mekɛ mɔɔ yɛlɛbikye ewiade ɛhye awieleɛ ne kpalɛ la, ewiade tɛnlabelɛ bazɛkye na yeamaa ninyɛne nu ayɛ se kpalɛ. (2 Tim. 3:13) Na ngyegyelɛ mɔɔ yɛfa yɛba yɛ nwo zo ɔlua ɛtane mɔɔ wɔ yɛ nwo nee yɛ sinlidɔlɛ ti, yɛbahɔ zo yɛahyia arɛlekyekyelɛ. Ɛzoanvolɛ Pɔɔlo holale gyinlanle kpundii hɔle awieleɛ ɔlua ɔ mediema Kilisienema mɔɔ bɛkyekyele ɔ rɛle la ati. Ɔrɛla ye kɛ yɛbali nɔhalɛ kɛ Alesetaakɛse, bɛanyia yɛ nu anwodozo kɛ Tekekɛse na yɛavi yɛ ɛhulolɛ nu yɛazonle kɛ Maake la. Saa yɛyɛ zɔ a yɛbahola yɛaboa yɛ mediema yɛamaa bɛagyinla kpundii wɔ diedi ne anu.—1 Tɛs. 3:2, 3.\n^ ɛden. 5 Ɛzoanvolɛ Pɔɔlo yiale ngyegyelɛ dɔɔnwo wɔ ye ɛbɛlabɔlɛ nu. Wɔ mekɛ zɛhae mɔ anu, ɔ gɔnwo mɔ gyimayɛvoma bie mɔ kyekyele ɔ rɛle kpalɛ. Yɛbanwu subane titili nsa mɔɔ boale agɔnwolɛma ɛhye mɔ ɔmaanle bɛkyekyele awie mɔ arɛle kpalɛ la. Eza yɛbazuzu ndenle mɔɔ yɛbalua zo yɛazukoa bɛ neazo ne la anwo.\n^ ɛden. 5 Bɛhakyi aluma bie mɔ wɔ edwɛkɛ ɛhye anu.\nKƐZI YƐBAHOLA YƐAKYEKYE AWIE MƆ ARƐLE ƆLUA . . .\nAlesetaakɛse nɔhalɛlilɛ ne mɔɔ yɛbazukoa la azo ɛ?\nYɛ nu anwodozo mɔɔ yɛbamaa bɛanyia kɛ Tekekɛse la ɛ?\nYɛ ɛhulolɛ nu mɔɔ yɛbavi yɛayɛ ninyɛne yɛboa kɛ Maake la ɛ?\nEDWƐNE 111 Deɛmɔti Yɛ Nye Die La\n^ ɛden. 56 NVONINLI NWO EDWƐKƐ: Alesetaakɛse nee Pɔɔlo meli butule.\n^ ɛden. 58 NVONINLI NWO EDWƐKƐ: Pɔɔlo maanle Tekekɛse vale ngɛlata mɔɔ ɔhɛlɛle asafo ne mɔ la ɔhɔmaanle bɛ.\n^ ɛden. 60 NVONINLI NWO EDWƐKƐ: Maake boale Pɔɔlo wɔ ndenle ngakyile zo.\nFa nwa awie Fa nwa awie Ɛbahola ‘Wɔakyekye Awie Mɔ Arɛle Kpalɛ’\nw20 January m. 8-13


Bɛboa Gyihova Banebɔlɛ Bɔnza Ne Anu | Debiezukoalɛ\nƐzinzalɛ Arane—Debiezukoalɛ Ɛdeɛ | February 2013\nKENGA YE WƆ Afrikaans Albanian Amharic Arabic Argentina Mumule Aneɛ Armenian Azerbaijani Azerbaijani (Cyrillic) Bicol Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese (Brazil) Punjabi Quechua (Ayacucho) Quechua (Bolivia) Romanian Russia Mumule Aneɛ Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Wayuunaiki Wolaita Xhosa Yoruba Zande Zulu\nBɛboa Gyihova Banebɔlɛ Bɔnza Ne Anu\n‘Gyihova nee maanle maanle ne mɔ baho, kɛmɔ ɔyɛ a konle nu ɔyɛ la.’—ZƐK. 14:3.\nƐBAHOLA WƆAHILEHILE NU Ɔ?\n“Ɔlivi Boka ne” mɔɔ ɔbakpuke nwiɔ la gyi ɛkɛ maa duzu?\n“Bɔnza tɛtɛlɛ” ne gyi ɛkɛ maa duzu, na kɛ ɔkɛyɛ na yɛadɛnla ɛkɛ ɛ?\nDuzu a “ngoane nzule” ne gyi ɛkɛ maa a, na nwane mɔ a saa bɛno bie a ɔbaboa bɛ a?\n1, 2. Konle boni a ɛbikye a, na duzu a ɔngyia kɛ Nyamenle azonvolɛ bayɛ wɔ konle ɛhye anu a?\nƐNEE menli dɔɔnwo mɔɔ bɛwɔ United States la ɛlɛtie riledio zo gyimalilɛ bie wɔ October 30, 1938. Wɔ gyimalilɛ ne anu, gyimayɛvoma ne bɔle amaneɛ kɛ abɔdeɛ bie mɔ vi Mars pelanɛte ne azo ɛrava Azɛlɛ ne na bɛlɛsɛkye ye. Menli dɔɔnwo mɔɔ ɛnee ɛlɛtie edwɛkɛ ne la ande ɔ bo kɛ ɛhye le adwelie ɛlilɛ ala ɔnva nwo kɛ gyimayɛvoma ne hilehilele nu la, yemɔti ɛzulolɛ hanle bɛ. Bie mɔ bɔbɔ yɛle ninyɛne kɛ bɛfa bɛabɔ bɛ nwo bane.\n2 Ɔnrɛhyɛ, konle bie bazi. Noko menli dɔɔnwo ɛtɛsieziele bɛ nwo. Bɛha konle ɛhye anwo edwɛkɛ wɔ Nyamenle Edwɛkɛ Baebolo ne anu. Bɛfɛlɛ ye Amagɛdɔn—konle ne mɔɔ Nyamenle nee ɛtanevolɛma baho la. (Yek. 16:14-16) Wɔ konle ɛhye anu, Nyamenle azonvolɛ mɔɔ bɛwɔ azɛlɛ ye azo la nee nyɛvolɛ mɔɔ bɛvi pelanɛte fofolɛ zo la ɛnrɛho. Noko, Nyamenle balua ye tumi kpole ne azo alie yɛ wɔ nwanwane adenle zo.\n3. Ngapezo boni a yɛbazuzu nwo a, na duzu ati a nwolɛ hyia yɛ a?\n3 Baebolo nu ngapezo bie mɔɔ ɔwɔ Zɛkalaya tile 14 la ka Amagɛdɔn ne anwo edwɛkɛ dɔɔnwo. Ɔnva nwo kɛ bɛhɛlɛle la yebo ɛvolɛ 2,500 la, ngapezo ɛhye fane yɛ nwo kpalɛ. (Wulo. 15:4) Edwɛkɛ mɔɔ ɔwɔ nu la fane ninyɛne mɔɔ ɛsisi Nyamenle menli nwo zo ɔvi mekɛ mɔɔ bɛvale Kelaese bɛziele Belemgbunli wɔ 1914 ne anu la anwo. Eza ɔka ninyɛne kpalɛ mɔɔ ɔnrɛhyɛ ɔbara la noko anwo edwɛkɛ. Ngapezo ɛhye ka “bɔnza tɛtɛlɛ” bie nee “ngoane nzule” bie anwo edwɛkɛ. (Zɛk. 14:4, 8) Bɔnza ɛhye le banebɔlɛ ɛleka titile maa Gyihova azonvolɛ. Saa yɛnwu debie mɔɔ ngoane nzule ne noko gyi ɛkɛ maa la a, ɔbamaa yɛakpondɛ ɔ bo zo na yɛanlo bie. Yemɔti, nvasoɛ wɔ zo kɛ yɛbamaa ngapezo ɛhye anwo ahyia yɛ.—2 Pita 1:19, 20.\n‘GYIHOVA KENLE NE’ MƆLEBƐBO\n4. (a) Mekɛ boni a ‘Gyihova kenle ne’ bɔle ɔ bo a? (b) Kolaa na 1914 adwu la, duzu a Gyihova azonvolɛ bɔle ye nolo a, na kɛzi ewiade mgbanyima yɛle bɛ nyɛleɛ wɔ nwo ɛ?\n4 Zɛkalaya tile 14 ne bɔ ɔ bo kɛ: “Awulae kenle ne ɛlɛba.” (Bɛgenga Zɛkalaya 14:1, 2.) Duzu a le kenle ɛhye? Yemɔ a le “Awulae kenle ne” mɔɔ bɔle ɔ bo wɔ mekɛ mɔɔ “azɛlɛ ye azo tumi muala” rayɛle “Awulae nee yɛ Mɛzaya ne ɛdeɛ” la. (Yek. 1:10; 11:15) Kenle ɛhye bɔle ɔ bo wɔ 1914 ne, mekɛ mɔɔ bɛvale Mɛzaya Belemgbunlililɛ ne bɛziele ɛkɛ wɔ anwuma la. Kolaa na ɛvolɛ 1914 adwu la, Gyihova azonvolɛ bɔle nolo ɛvolɛ dɔɔnwo kɛ ‘menli mɔɔ ɛnze Nyamenle’ anzɛɛ maanle maanle ne mekɛ ne bara awieleɛ wɔ zɔhane ɛvolɛ ne anu na ɔbamaa ngyegyelɛ dɔɔnwo ara. (Luku 21:24) Duzu a menli yɛle ye wɔ kɔkɔbɔlɛ ɛhye anwo a? Kɛ anrɛɛ maanyɛlɛma nee asɔne mgbanyima ne bɛadie kɔkɔbɔlɛ ɛhye mɔɔ ɔle ye mekɛ nu ɛdeɛ la, bɛgolole edwɛkpakavoma ne mɔɔ bɛkpokpa bɛ na bɛbɔ mɔdenle la anwo na bɛyɛle bɛ kpɔdekpɔde. Kɛmɔ Belemgbunlililɛ ne agyakɛ anu gyinlavolɛma ne mɔɔ bɛkpokpa bɛ la gyi ‘anwuma Gyɛlusalɛm’—Mɛzayɛ Belemgbunlilɛ ne—mɔɔ bɛboka nwo la agyakɛ anu la ati, ɛhye mɔɔ ewiade mgbanyima yɛle la hilele kɛ bɛgolole Tumivolɛ Nyamenle mumua ne anwo.—Hib. 12:22, 28.\n5, 6. (a) Duzu a bɛhanle kɛ maanle maanle ne bayɛ “suakpole ne” nee ye ‘maanlema’ a? (b) “Bɛdabɛ mɔɔ bɛkɛha” la a le nwane mɔ?\n5 Zɛkalaya hanle mɔɔ menli ne bayɛ la dole ɛkɛ ne kɛ: “Bɛ nee Gyɛlusalɛm [baho] na bɛava suakpole ne.” “Suakpole” ɛhye le Nyamenle Mɛzaya Belemgbunlililɛ ne anwo sɛkɛlɛneɛ. Keleseɛnema mɔɔ bɛkpokpa bɛ mɔɔ bɛ “nzi maanle wɔ anwuma” la, gyi ɔ gyakɛ anu wɔ azɛlɛ ye azo. (Fel. 3:20) ‘Bɛvale’ anzɛɛ bɛhyele mgbanyima mɔɔ ɛnee wɔ Gyihova ahyehyɛdeɛ ne foa mɔɔ wɔ azɛlɛ ye azo anu la bɛguale efiade wɔ Atlanta, Georgia, U.S.A. wɔ Ewiade Konle I ne anu. ‘Bɛvenle bɛ azua nee bɛ ninyɛne’ ɔlua mgbɔvodɛne nee atisesebɛ mɔɔ bɛyɛle menli ɛhye mɔ mɔɔ edwɛkɛ biala ɛnle bɛ nwo mɔɔ ɛnee bɛgyi bɛ munlililɛ nu la. Agbɔvolɛ ɛhye mɔ nee Keleseɛnema mɔɔ bɛkpokpa bɛ la anli ye boɛ, bɛvale bɛ sa bɛdole bɛ mbuluku ne mɔ azo, na bɛbɔle mɔdenle kɛ bɛmaa bɛagyakyi edwɛkɛhanlɛ gyima ne.\n6 Ɔwɔ nuhua kɛ agbɔvolɛ ɛhye mɔ anwo zonle, bɛkpɔle Nyamenle menli, bɛbɔle adalɛ bɛdole bɛ nwo zo na bɛyɛle bɛ kpɔdekpɔde ɛdeɛ, noko bɛangola bɛanzɛkye nɔhalɛ azonvonlɛ kɔsɔɔti. Bɛhanle mɔhama ɛhye mɔ mɔɔ bɛkpokpa bɛ la anwo edwɛkɛ kɛ “bɛdabɛ mɔɔ bɛkɛha” mɔɔ “bɛbadɛnla ɛkɛ ne” la.\n7. Neazo boni a Gyihova Alasevolɛ mɔɔ bɛkpokpa bɛ la ɛyɛ ɛmaa nɔhalɛ azonvolɛ mɔɔ bɛwɔ ɛkɛ ɛnɛ la kɔsɔɔti a?\n7 Asoo ngapezo ɛhye rale nuhua bɔkɔɔ wɔ Ewiade Konle I la awieleɛ ɔ? Kyɛkyɛ. Ɛkpɔlɛ dɔɔnwo doale zo. (Yek. 12:17) Kɛ neazo la, bɛkpɔle yɛ mediema ne mɔ kpalɛ wɔ Ewiade Konle II la anu. Nyamenle nɔhalɛ Alasevolɛ mɔɔ bɛkpokpa bɛ la munli nu mɔɔ bɛgyinlanle la boa Nyamenle azonvolɛ mɔɔ bɛwɔ ɛkɛ ɛnɛ la ɔmaa bɛgyinla sɔnea biala mɔɔ bɛkɔ nu la anloa. Bie a le dwazotia mɔɔ ɔvi mbusua mɔɔ bɛnle diedima, bɛ gyima nu amra, anzɛɛ bɛ sukuluma mɔɔ bɛ diedi ti bɛgolo bɛ nwo la. (1 Pita 1:6, 7) Ɔnva nwo ɛleka biala mɔɔ bɛwɔ la, nɔhalɛ azonvolɛ lɛ adwenle ko, “bɛgyi kpundii,” na ‘bɛnzulo bɛ agbɔvolɛ.’ (Fel. 1:27, 28) Noko, kɛ ɔkɛyɛ na Gyihova menli anyia bɔnebɔlɛ wɔ ewiade mɔɔ kpɔ bɛ la anu ɛ?—Dwɔn 15:17-19.\nGYIHOVA YELE “BƆNZA TƐTƐLƐ” BIE\n8. (a) Wɔ Baebolo ne anu, awoka kola gyinla ɛkɛ maa duzu? (b) “Ɔlivi Boka ne” gyi ɛkɛ maa duzu?\n8 Kɛmɔ yɛnwu kɛ Gyɛlusalɛm—“suakpole ne”—le anwuma Gyɛlusalɛm ne anwo sɛkɛlɛneɛ la ati, zɔhane ala a “Ɔlivi Boka ne mɔɔ wɔ Gyɛlusalɛm aduduleɛ la” noko le sɛkɛlɛneɛ adenle zo debie a. Boka ɛhye gyi ɛkɛ maa duzu? Kɛzi “boka ne bakpuke” nwiɔ ɛ? Duzu ati a Gyihova vɛlɛle bɛ “me awoka” ɛ? (Bɛgenga Zɛkalaya 14:3-5.) Wɔ Baebolo ne anu, bɛkola bɛfa awoka bɛgyinla ɛkɛ bɛmaa arelemgbunlililɛ anzɛɛ arane. Eza bɛka kɛ, nyilalɛ nee banebɔlɛ wɔ Nyamenle boka ne azo. (Edw. 72:3; Aye. 25:6, 7) Ɛhye ati, ɔlivi boka ne mɔɔ Nyamenle gyi zo wɔ azɛlɛ ye azo Gyɛlusalɛm ne aduduleɛ la gyi ɛkɛ maa tumi mɔɔ Gyihova bali ye wɔ ye abɔdeɛ kɔsɔɔti azo la.\n9. Adenle boni azo a “Ɔlivi Boka ne” kpukele nwiɔ a?\n9 Duzu a ɔlivi boka ne mɔɔ ɔbakpuke la kile a? Boka ne mɔɔ ɔwɔ Gyɛlusalɛm aduduleɛ mɔɔ ɔbakpuke la kile kɛ Gyihova bava tumililɛ fofolɛ bie azie ɛkɛ yeamaa yeayɛ gyima titile bie. Tumililɛ ɛhye mɔɔ ɔtɔ zo nwiɔ la a le Mɛzaya Belemgbunlililɛ ne mɔɔ ɔwɔ Gyisɛse Kelaese asa nu la. Ɛhye ati a Gyihova vɛlɛle “Ɔlivi Boka ne” mɔɔ ɔkpukele nwiɔ la kɛ “me awoka” la. (Zɛk. 14:4) Ɔ mu nwiɔ le ye ɛdeɛ.\n10. “Bɔnza tɛtɛlɛ” ne mɔɔ la awoka nwiɔ ne avinli la gyi ɛkɛ maa duzu?\n10 Mekɛ mɔɔ sɛkɛlɛneɛ adenle zo boka ne kpukele manle ko hɔle sɔlɔ na ko hɔle nyiakɛ la, Gyihova vale ɔ gyakɛ ziele awoka nwiɔ ne azo. “Bɔnza tɛtɛlɛ” bie ralale Gyihova agyakɛ abo. Sɛkɛlɛneɛ adenle zo bɔnza ɛhye gyi ɛkɛ maa banebɔlɛ mɔɔ Gyihova azonvolɛ nyia ye wɔ ye tumililɛ ne nee ɔ Ra ne Mɛzaya Belemgbunlililɛ ne abo la. Gyihova ɛnrɛmaa bɛnrɛzɛkye nɔhalɛ ɛzonlenlɛ ɛlɛ. Mekɛ boni a ɔlivi boka ne kpukele nwiɔ a? Ɛhye zile wɔ ɛvolɛ 1914 ne anu, mekɛ mɔɔ Maanle Maanle Mekɛ ne rale ye awieleɛ na bɛvale Mɛzaya Belemgbunlililɛ ne bɛziele ɛkɛ la. Mekɛ boni a nɔhalɛ azonvolɛ bɔle ɔ bo nriandinle hɔle sɛkɛlɛneɛ adenle zo bɔnza ne anu a?\nBƐNRIANDINLI BƐHƆLE BƆNZA NE ANU!\n11, 12. (a) Mekɛ boni a bɛbɔle ɔ bo bɛnriandinle bɛhɔle sɛkɛlɛneɛ adenle zo bɔnza ne anu a? (b) Duzu a kile kɛ Gyihova bava ye tumi kpole ne aboa ye menli a?\n11 Gyisɛse bɔle ye ɛdoavolɛ ne mɔ kɔkɔ kɛ: “Aleɛabo amra amuala bakpɔ bɛ wɔ me ti.” (Mat. 24:9) Ɛkpɔlɛ ɛhye ɛyɛ kpole kpalɛ wɔ awieleɛ mekɛ ɛhye anu ɔvi 1914. Ɔnva nwo ɛkpɔlɛ kpole ne mɔɔ menli mɔɔ bɛkpokpa bɛ la agbɔvolɛ vale rale bɛ nwo zo wɔ Ewiade Konle I anu la, bɛangola bɛangu nɔhavoma ne amuala. Bɛliele bɛ bɛvile Babelɔn Kpole ne—adalɛ ɛzonlenlɛ maanle ne asa nu wɔ ɛvolɛ 1919 ne anu. (Yek. 11:11, 12) * Zɔhane mekɛ ne a bɛbɔle ɔ bo bɛnriadinle bɛhɔle Gyihova awoka ne mɔ bɔnza ne anu a.\n12 Banebɔlɛ bɔnza ɛhye ɛhɔ zo ɛbɔ nɔhalɛ azonvolɛ mɔɔ bɛwɔ azɛlɛ ye kɔsɔɔti azo la anwo bane ɔvi ɛvolɛ 1919 mɔɔ ba la. Wɔ maanle dɔɔnwo anu, bɛvale bɛ sa bɛdole daselɛlilɛ gyima ne nee Baebolo nwo mbuluku mɔɔ Gyihova Alasevolɛ yɛ la azo ɛvolɛ dɔɔnwo. Nyɛleɛ zɛhae tɛkɔ zo wɔ maanle bie mɔ azo. Ɔnva nwo mɔdenle biala mɔɔ maanle maanle ne babɔ la, bɛnrɛhola bɛnrɛzi nɔhalɛ ɛzonlenlɛ adenle! Gyihova bava ye tumi kpole ne aho amaa ye menli.—Mɛla 11:2.\n13. Kɛzi yɛboa Gyihova banebɔlɛ bɔnza ne anu ɛ, na duzu ati a ɛnɛ yɛɛ nwolɛ hyia kpalɛ ɛ?\n13 Saa yɛbeta Gyihova anwo na yɛgyinla kpundii wɔ nɔhalɛ ne anu a, ɔ nee ɔ Ra Gyisɛse Kelaese bɛaboa yɛ, na Nyamenle ɛnrɛmaa debie anzɛɛ ‘awie ɛnrɛlie yɛ ɛnrɛvi Ɔ sa nu.’ (Dwɔn 10:28, 29) Gyihova ɛziezie ɔ nwo kɛ ɔbava moalɛ biala mɔɔ yɛhyia nwo na yɛadie ye kɛ Awulae Tumivolɛ na yɛahola yɛali nɔhalɛ dahuu yɛamaa Mɛzaya Belemgbunlililɛ ne la yeamaa yɛ. Ɔhyia kɛ yɛboa banebɔlɛ bɔnza ne anu, ɔluakɛ bɔnza ɛhye balie nɔhalɛ azonvolɛ wɔ anwongyelelɛ kpole ne mɔɔ ɔlɛba ndɛndɛ la anu.\n‘KONLE MEKƐ’ NE\n14, 15. Wɔ ‘kenle ne mɔɔ Nyamenle’ nee ye agbɔvolɛ baho la, duzu a bado bɛdabɛ mɔɔ bɛnle banebɔlɛ bɔnza ne anu la ɛ?\n14 Mekɛ mɔɔ yɛlɛbikye ewiade ɛhye awieleɛ ne kpalɛ la, Seetan bamia ɛkpɔlɛ mɔɔ ɔfa ɔba Gyihova azonvolɛ nwo zo la anu. Akee ‘kenle ne mɔɔ Nyamenle’ nee ye agbɔvolɛ baho la babɔ ɔ bo. Ɔnrɛhyɛ Gyihova bamaa Seetan aho ye konle mɔɔ li awieleɛ. Kenle zɔhane anwuma nee aze Tumivolɛ ne bala ɔ nwo ali kɛ Kovolɛ kpole wɔ zɔhane ‘konle ne anu.’—Zɛk. 14:3.\n15 Wɔ Nyamenle konle mekɛ ne anu, duzu a bado bɛdabɛ mɔɔ bɛnle banebɔlɛ “bɔnza tɛtɛlɛ” ne anu la ɛ? Bɛnrɛnwu “wienyi” biala. Ɛhye kile kɛ bɛnrɛnyia Nyamenle anyunlu ɛlolɛ. Wɔ konle mekɛ zɔhane mɔɔ ɛlɛba la anu, “ewulenzane badɔ mgbɔnwɔ, mgbɔnwɔndua, afunlumu, asoaso, yɛɛ nane biala mɔɔ wɔ kpɔvolɛ ne azokoɛleɛ la avinli.” Ɛhye kile kɛ nvasoɛ biala ɛnrɛra maanle maanle ne mɔ akodeɛ ne azo. Ninyɛne ɛhye mɔ kɔsɔɔti bagyengye kɛ asɛɛ “ɛyɛlɛ” ɛhye bɛ la, bɛnrɛhola bɛnrɛva bɛnrɛyɛ ɛhwee. Gyihova eza bava ewulenzane nee “ewule” ngakyile ali gyima. Ewule ɛhye mɔ bɛazɛkye ninyɛne dɔɔnwo. Wɔ kenle zɔhane, “bɛ nye . . . yɛɛ bɛ tafinlima bakpɔlɔ.” Bɛnrɛhola bɛnrɛyɛ yɛ ɛhwee yɛɛ bɛnrɛhola bɛnrɛdendɛ bɛnrɛtia Nyamenle. (Zɛk. 14:6, 7, 12, 15) Menli mɔɔ bɛahɔ Seetan afoa wɔ azɛlɛ ye azo la anwo bazo kpole kpalɛ noko bɛbazɛkye bɛ kɔsɔɔti. (Yek. 19:19-21) “Kenle zɔhane menli mɔɔ [Gyihova] ɛhu bɛ la avunli bagua ye yɛlɛdɛdɛ, ɔvi maanle ti yeahɔdwu maanle bo.”—Gyɛ. 25:32, 33.\n16. Nyamenle konle mekɛ ne ɛlɛbikye yemɔti kpuyia boni mɔ a ɔwɔ kɛ yɛsuzu nwo a, na duzu a ɔwɔ kɛ yɛyɛ a?\n16 Awie biala nwu amaneɛ wɔ konle mekɛ nu, bɔbɔ bɛdabɛ mɔɔ bɛdi konim la. Aleɛ wie. Agyadeɛ kola minle. Nwolɛ adenle mɔɔ yɛlɛ ye ɛbɛlabɔlɛ nu la bie mɔ kola fi yɛ sa. Yɛ fanwodi nwo kola ba edwɛkɛ. Saa yɛkɔ tɛnlabelɛ zɛhae anu a, duzu a yɛbayɛ a? Yɛ ahonle badu ɔ? Yɛbakpo yɛ diedi wɔ anwongyelelɛ mekɛ nu ɔ? Asoo yɛ abɛ nu babu na yɛ anyelazo awie? Nea kɛzi nwolɛ bahyia kɛ yɛbanyia diedi kɛ Gyihova balie yɛ wɔ anwongyelelɛ kpole ne anu na yɛadɛnla Gyihova banebɔlɛ bɔnza ne anu dahuu a!—Bɛgenga Habakɛke 3:17, 18.\n“NGOANE NZULE NE BAZENZE”\n17, 18. (a) Duzu a le “ngoane nzule” ne? (b) “Aduduleɛ nyevile ne” nee “adɔleɛ nyevile ne” gyi ɛkɛ maa duzu? (d) Duzu a wɔsika ɛ bo kɛ ɛbayɛ a?\n17 Wɔ Amagɛdɔn ne anzi, “ngoane nzule” ne mɔɔ ɔvi Mɛzaya Belemgbunlililɛ ebia ne anu la bazenze kpalɛ. Zɛhae “ngoane nzule” ne a le Gyihova nziezielɛ mɔɔ maa bɛnyia ngoane la. “Aduduleɛ nyevile ne” a le Nyevile Wulera ne yɛɛ “adɔleɛ nyevile ne” a le Mɛdetɛlenia Nyevile ne. Duzu a nyevile nwiɔ ɛhye mɔ kile a? Nyevile Wulera ne gyi ɛkɛ maa mɔwuamra. Na kɛmɔ abɔdeɛ mɔɔ ngoane wɔ nu la ɛbu Mɛdetɛlenia Nyevile ne anu la ati, ɔgyi ɛkɛ ɔmaa “menli pemgbenleamgbe” ne mɔɔ bɛbanyia bɛ ti wɔ Amagɛdɔn ne anu la. (Bɛgenga Zɛkalaya 14:8, 9; Yek. 7:9-15) Ɛhye ati, bɛbalie ekpunli nwiɔ ne anu amra bɛavi Adam ewule ne fɔlɛbualɛ bo ɔlua sɛkɛlɛneɛ adenle zo ngoane nzule anzɛɛ “nzule ne mɔɔ maa ngoane la azudenle ne” mɔɔ bɛbanlo bie la azo.—Yek. 22:1, 2.\nSika ɛ bo kɛ ɛbaboa Gyihova banebɔlɛ bɔnza ne anu dahuu\n18 Mekɛ mɔɔ Gyihova bazɛkye ɛtane ewiade ɛhye la, ɔbabɔ yɛ nwo bane yeava yɛ yeahɔ ye tenlene ewiade fofolɛ ne anu. Ɔnva nwo kɛ bɛkpɔ yɛ wɔ maanle kɔsɔɔti anu la, bɛmaa yɛsika yɛ bo kɛ yɛbali nɔhalɛ yɛamaa Nyamenle Belemgbunlililɛ ne na yɛaboa Gyihova banebɔlɛ bɔnza ne anu dahuu.\n^ ɛden. 11 Nea Revelation—Its Grand Climax at Hand! mukelɛ 169-170.\nYɛ Sunsum Nu Agyadeɛ A Le Ɛhye\nƐ Nye Sɔ Yɛ Sunsum Nu Agyadeɛ Ne Ɔ?\nƆlile Suakunlu Sinzavolɛma Daselɛ\nNea Wɔ Ahonle Ne Boɛ\nMmamaa Debie Biala Si Wɔ Anyunlunyia Ɛnyianlɛ Adenle\nƆvi Kayafase Abusua Ne Anu\nYƐ TETEDWƐKƐ “Debie Mɔɔ Bɛ Rɛle Ɛnvi Ye Ɛlɛ La” Rale Wɔ Ye Mekɛ Nu\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ February 2013\nƐZINZALƐ ARANE—DEBIEZUKOALƐ ƐDEƐ February 2013


Kɛzi Ɔwɔ Kɛ ‘Yɛye Awie Biala Edwɛkɛ Nloa Ɛ’? | Debiezukoalɛ\nƐzinzalɛ Arane—Debiezukoalɛ Ɛdeɛ | May 2014\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korea Mumule Aneɛ Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nKɛzi Ɔwɔ Kɛ ‘Yɛye Awie Biala Edwɛkɛ Nloa Ɛ’?\n“Bɛmaa bɛ nloa edwɛkɛ ɛyɛ fɛ, . . . na bɛnwu nyelebɛnloa kpalɛ mɔɔ ɔwɔ kɛ bɛfa bɛye awie biala edwɛkɛ nloa la.”—KƆL. 4:6.\nDuzu ati a ɔle kpalɛ kɛ yɛbalua edwɛkɛ ɛbizalɛ kpalɛ zo yɛamaa yɛ tievolɛma ahile bɛ adwenle ɛ?\nDuzu a baboa yɛ amaa yɛ nee bɛ ahola azuzu Ngɛlɛlera ne mɔ anwo wɔ adenle kpalɛ zo a?\nNdonwo boni a ɔwɔ kɛ yɛfa yɛdi gyima wɔ daselɛlilɛ nu a?\n1, 2. (a) Ka anwubielɛ fa kile nvasoɛ mɔɔ wɔ kpuyia kpalɛ mɔɔ bɛbiza azo la anu. (Nea mɔlebɛbo nvoninli ne.) (b) Duzu ati a ɔnle kɛ yɛmaa edwɛkɛ mɔɔ ye ndelebɛbo yɛ se la tu yɛ ahonle ɛ?\nƐVOLƐ dɔɔnwo mɔɔ ɛze ɛhɔ la, ɛnee adiema raalɛ ko nee ɔ hu mɔɔ ɛnle nɔhalɛ ne anu la bɔ Baebolo nu adawu. Alumua ne, ɛnee ɔkɔ Keleseɛnemaanle ne asɔne ne mɔ ko. Wɔ bɛ adwelielilɛ ne anu, ɔ hu hanle kɛ ɔdie Nsa-Ko Nyamenle ne ɔdi. Mekɛ mɔɔ ɔnwunle kɛ ɔ hu ɛnze Nsa-Ko ngilehilelɛ ne anwo ɛhwee la, ɔvale nrɛlɛbɛ adenle zo ɔbizale ye kɛ, “Ɛdie ɛdi kɛ Nyamenle le Nyamenle, Gyisɛse le Nyamenle, yɛɛ sunsum nwuanzanwuanza ne le Nyamenle; noko akee, yɛnlɛ Nyamenle nsa na emomu Nyamenle ko ɔ?” Ɔzinle ɔ hu anwo, yemɔti ɔhanle kɛ, “Kyɛkyɛ, menlie ɛhye menli!” Bɛvale anyelielɛ bɛbɔle adawu mɔɔ fane kɛzi Nyamenle de amgba la anwo.\n2 Anwubielɛ ɛhye maa yɛnwu kɛ nvasoɛ wɔ kpuyia kpalɛ mɔɔ bɛdua nrɛlɛbɛ adenle zo bɛbiza la azo. Eza ɔsi edwɛkɛ titile ɛhye dawua: Ɔnle kɛ yɛmaa edwɛkɛ mɔɔ ye ndelebɛbo yɛ se mɔɔ bie a le Nsa-Ko Nyamenle, abɔnsamsenle, nee Bɔvolɛ ne mɔɔ menli ka kɛ ɔnle ɛkɛ la anwo edwɛkɛ tu yɛ ahonle. Saa yɛfa yɛ nwo yɛto Gyihova nee ndetelɛ mɔɔ ɔfa ɔmaa yɛ la azo a, yɛbahola yɛabua kpuyia yɛamaa yɛaha yɛ tievolɛma ahonle na bɛahakyi bɛ adwenle. (Kɔl. 4:6) Akee bɛmaa yɛnlea mɔɔ mediema mɔɔ bɛbɔ mɔdenle yɛ wɔ mekɛ mɔɔ bɛlɛsuzu edwɛkɛ ɛhye mɔ anwo la. Yɛbazuzu (1) kɛzi bɛbiza kpuyia bɛfa bɛnwu menli adwenle (2) kɛzi bɛsuzu mɔɔ Ngɛlɛlera ne ka, nee (3) kɛzi bɛfa ndonwo bɛkilehile edwɛkɛ nu la anwo.\nBIZA KPUYIA FA NWU WƆ TIEVOLƐMA ADWENLE\n3, 4. Duzu ati a ɔwɔ kɛ yɛfa kpuyia yɛdi gyima yɛnwu mɔɔ awie die di la ɛ? Maa neazo.\n3 Kpuyia bahola aboa yɛ yeamaa yɛanwu mɔɔ awie die di la. Duzu ati a ɛhye ɛyɛlɛ anwo hyia ɛ? Mrɛlɛbulɛ 18:13 ka kɛ: “Andeamua le koasea; ɔ nyunlu gua aze.” Nɔhalɛ, kolaa na yɛazuzu Baebolo ne anu edwɛkɛ bie anwo yɛahɔ moa la, ɔwɔ kɛ yɛnwu mɔɔ yɛ tievolɛ ne die di la. Saa yɛanyɛ ye zɔ a, yɛbazɛkye mekɛ dɔɔnwo wɔ edwɛkɛ mɔɔ ɔnlie ɔ nli la anwo!—1 Kɔl. 9:26.\n4 Yɛva ye kɛ yɛ nee awie ɛlɛka hɛɛle anwo edwɛkɛ. Tɛ menli ne amuala a die di kɛ hɛɛle le ɛleka mɔɔ bɛfa senle bɛkile menli nyane a. Menli dɔɔnwo die di kɛ ɔle tɛnlabelɛ mɔɔ saa awie nee Nyamenle bɛ avinli te a ɛnee ɔkile kɛ yehɔ ɛkɛ a. Yemɔti, yɛbahola yɛaha kɛ: “Kɛmɔ menli lɛ adwenle ngakyile wɔ hɛɛle ne anwo la ati, maa membiza wɔ kɛ, adwenle boni a ɛlɛ ye wɔ nwo a?” Mekɛ mɔɔ yɛnwu ye adwenle la, yɛbahola yɛaboa ye yɛamaa yeade mɔɔ Baebolo ne ka ye wɔ edwɛkɛ ne anwo la abo kpalɛ.\n5. Kɛzi kpuyia kola boa yɛ maa yɛnwu deɛmɔti awie die edwɛkɛ bie di la ɛ?\n5 Saa yɛdua nrɛlɛbɛ adenle zo yɛbiza edwɛkɛ a ɔbamaa yɛanwu deɛmɔti awie die debie bie di la. Kɛ neazo la, saa yɛyia awie wɔ daselɛlilɛ nu na ɔka kɛ ɔnlie Nyamenle ɔnli ɛ? Bie a yɛbanyia adwenle kɛ ewiade nzuzulɛ mɔɔ bie a le ngakyihakyililɛ la ɛnyia ye adwenle ne azo tumi. (Edw. 10:4) Noko akee, menli bie mɔ ɛnlie Nyamenle ɛnli bieko ɔlua amaneɛ kpole mɔɔ bɛnwu ye anzɛɛ awie ɛhɔ nu la ati. Bie a ɔbayɛ se yeamaa bɛ kɛ bɛbalie bɛado nu kɛ Bɔvolɛ bie mɔɔ lɛ ɛlɔlɛ la wɔ ɛkɛ wɔ mekɛ mɔɔ bɛlɛnwu amaneɛ la. Ɛhye ati, saa suamenle bie adwenle nu yɛ ye kesee wɔ Nyamenle anwo a, yɛbahola yɛabiza ye kɛ, “Asoo zɔhane ala a ɛnee ɛte nganeɛ a?” Saa ahenle ka kɛ kyɛkyɛ a, yɛbahola yɛabiza ye saa debie bie ati a ɔnlie ɔnli kɛ Nyamenle wɔ ɛkɛ a. Ye mualɛ ne bamaa yɛanwu adenle kpalɛ mɔɔ ɔwɔ kɛ yɛdua zo yɛboa ye sunsum nu la.—Bɛgenga Mrɛlɛbulɛ 20:5.\n6. Saa yɛbiza kpuyia bie a, duzu a ɔwɔ kɛ yɛyɛ a?\n6 Saa yɛbiza awie kpuyia a, ɔwɔ kɛ yɛtie ye mualɛ ne amaa yɛanwu kɛzi ɔte nganeɛ la. Kɛ neazo la, bie a awie baha kɛ esiane bie mɔɔ zile la ati a, ɔnlie ɔnli kɛ Bɔvolɛ bie mɔɔ lɛ ɛlɔlɛ la wɔ ɛkɛ a. Kolaa na yɛahile ye daselɛ mɔɔ maa yɛnwu kɛ Nyamenle wɔ ɛkɛ la, ɔwɔ kɛ yɛte nganeɛ yɛmaa ye na yɛmaa ɔnwu kɛ nvonleɛ biala ɛnle nwo kɛ ɔbabiza deɛmɔti yɛnwu amaneɛ la. (Hab. 1:2, 3) Abotane mɔɔ yɛbanyia nee ɛlɔlɛ mɔɔ yɛbala ye ali la bamaa yeanyia ɛhulolɛ yeazukoa dɔɔnwo. *\nBƐZUZU MƆƆ NGƐLƐLERA NE KA LA ANWO\nDuzu a nwolɛ hyia na yɛahola yɛali daselɛ kpalɛ a?(Nea ɛdendɛkpunli 7)\n7. Duzu a daselɛ kpalɛ mɔɔ yɛbali la gyi zo a?\n7 Akee bɛmaa yɛnlea kɛzi yɛ nee bɛ bɛazuzu mɔɔ Ngɛlɛlera ne ka anwo la. Baebolo ne a le debie titile mɔɔ yɛfa yɛdi gyima wɔ daselɛlilɛ nu a. Ɔboa ɔmaa ‘yɛdi munli, ɔsiezie yɛ ɔmaa yɛyɛ gyima kpalɛ.’ (2 Tem. 3:16, 17) Daselɛ kpalɛ mɔɔ yɛbali la ɛngyi ngɛlɛlera dodo mɔɔ yɛbagenga la azo, emomu, kɛzi yɛ nee menli bazuzu nwo nee kɛzi yɛbahilehile nu la. (Bɛgenga Gyima ne 17:2, 3.) Bɛmaa yɛva gyinlabelɛ nsa ɛhye mɔ kɛ neazo.\n8, 9. (a) Adenle ko mɔɔ yɛbahola yɛalua zo yɛ nee awie mɔɔ die di kɛ Gyisɛse nee Nyamenle sɛ azuzu edwɛkɛ ne anwo la a le boni? (b) Adenle kpalɛ bieko mɔɔ wɔnwu kɛ bɛkola bɛdua zo bɛsuzu edwɛkɛ ɛhye anwo la a le boni?\n8 Gyinlabelɛ 1: Yɛyia awie mɔɔ ɔdie ɔdi kɛ Gyisɛse nee Nyamenle sɛ la wɔ daselɛlilɛ nu. Ngɛlɛlera boni mɔ azo a yɛbahola yɛagyinla yɛ nee ye azuzu edwɛkɛ ne anwo a? Yɛbahola yɛamaa yeagenga Dwɔn 6:38. Wɔ ɛkɛ ne, Gyisɛse hanle kɛ: “Mevi anwuma membale kɛ mebayɛ mɔɔ zoanle me la ɛhulolɛdeɛ, na meamba kɛ mebali me ti anwo.” Mekɛ mɔɔ yɛgenga ngyɛnu ne yɛwie la, yɛbahola yɛabiza ahenle kɛ: “Saa Gyisɛse a le Nyamenle a, ɛnee nwane a wɔ anwuma nehane mɔɔ ɔzoanle ye la? Asoo Ahenle zɔhane, ɔnlɛ tumi ɔndɛla Gyisɛse ɔ? Yeanyɛ boɛ fee la, awie mɔɔ kɛzoa awie la lɛ tumi tɛla ahenle mɔɔ ɔkɛzoa ye la.”\n9 Eza yɛbahola yɛagenga Felepaema 2:9, ɛleka mɔɔ ɛzoanvolɛ Pɔɔlo hilehilele mɔɔ Nyamenle yɛle wɔ mekɛ mɔɔ Gyisɛse wule na bɛdwazole ye anu la. Ngyɛnu ne ka kɛ: “Nyamenle ɛkpogya [Gyisɛse] zo na yemaa ye duma fofolɛ mɔɔ tɛla aluma muala.” Amaa yɛaboa ahenle yeamaa yeazuzu ngɛlɛlera ne anwo la, yɛbahola yɛabiza kɛ: “Saa Gyisɛse bawu la ɛnee ɔ nee Nyamenle sɛ yɛɛ nzinlii Nyamenle ɛkpogya ye zo a, asoo ɛhye ɛngile kɛ Gyisɛse ɛyɛ kpole ɛdɛla Nyamenle ɔ? Noko, kɛzi awie kola yɛ kpole tɛla Nyamenle ɛ?” Saa awie bu Nyamenle Edwɛkɛ ne na ɔlɛ ahonle kpalɛ a, edwɛkɛ ɛhye mɔɔ yɛ nee ye bazuzu nwo la bamaa yeayɛ neɛnleanu yeahɔ moa.—Gyi. 17:11.\n10. (a) Kɛzi yɛbahola yɛ nee awie mɔɔ die abɔnsamsenle ne di la azuzu edwɛkɛ nwo ɛ? (b) Nzuzulɛ boni a wɔnwu kɛ ɔboa wɔ mekɛ mɔɔ bɛlɛsuzu abɔnsamsenle ne anwo la ɛ?\n10 Gyinlabelɛ 2: Ɔyɛ se ɔmaa suamenle bie mɔɔ bɔ mɔdenle wɔ ye asɔne nu la kɛ ɔbalie yeali kɛ bɛnrɛhile ɛtanevolɛma nyane wɔ abɔnsamsenle nu dahuu. Deɛmɔti ɔdie abɔnsamsenle ne ɔdi la a le kɛ ɔte nganeɛ kɛ ɔwɔ kɛ ɛtanevolɛma tua bɛ nyɛleɛ ne anwo kakɛ. Kɛzi yɛbahola yɛ nee awie mɔɔ te nganeɛ zɛhae la azuzu edwɛkɛ ne anwo ɛ? Mɔɔ lumua, yɛbahola yɛamaa yeanwu kɛ bɛbahwe ɛtanevolɛma anzo. (2 Tɛs. 1:9) Akee, yɛbahola yɛamaa yeagenga Mɔlebɛbo 2:16, 17, ɛkɛ ne ka kɛ ɛtane ahatualɛ a le ewule. Yɛbahola yɛahilehile nu kɛ ɔlua Adam ɛtane ne ati, bɛwole alesama kɔsɔɔti wɔ ɛtane nu. (Wulo. 5:12) Noko yɛbahola yɛaha kɛ Nyamenle anga kɛ bɛbahwe ɛtanevolɛma anzo wɔ abɔnsamsenle nu. Akee yɛbahola yɛabiza kɛ, “Saa ɛnee bɛbahola bɛahile Adam nee Yive nyane dahuu a, asoo anrɛɛ ɔnrɛyɛ kpalɛ kɛ bɛbabɔ bɛ kɔkɔ wɔ nwo ɔ?” Akee yɛbahola yɛagenga Mɔlebɛbo 3:19, ɛleka mɔɔ bɛhanle mɔɔ ɔbado bɛ noko bɛanga abɔnsamsenle nwo edwɛkɛ la. Emomu, bɛzele Adam kɛ ɔbazia yeahɔ ndɛtɛlɛ nu. Yɛbahola yɛabiza kɛ, “Asoo anrɛɛ ɔle kpalɛ kɛ bɛbaha bɛahile Adam kɛ ɔbazia yeahɔ ndɛtɛlɛ nu wɔ mekɛ mɔɔ ɔbahɔ abɔnsamsenle nu la ɔ?” Saa ahenle le awie mɔɔ ye adwenle nu ɛbuke a, kpuyia ɛhye bahola amaa yeadwenle edwɛkɛ ne anwo kpalɛ.\n11. (a) Adenle kpalɛ ko mɔɔ yɛbahola yɛalua zo yɛ nee awie mɔɔ ɔdie ɔdi kɛ kpalɛma kɔsɔɔti bahɔ anwuma azuzu edwɛkɛ ne anwo la a le boni? (b) Adenle kpalɛ mɔɔ wɔnwu kɛ bɛkola bɛdua zo bɛsuzu anwuma ɛhɔlɛ nwo la a le boni?\n11 Gyinlabelɛ 3: Yɛyia awie mɔɔ die di kɛ kpalɛma kɔsɔɔti bɛahɔ anwuma la wɔ daselɛlilɛ nu. Diedi zɛhae bahola anyia kɛzi suamenle ne te Baebolo ne abo la azo tumi. Yɛva ye kɛ yɛ nee ye bɛazuzu Yekile 21:4 anwo. (Bɛgenga.) Bie a ahenle banyia adwenle kɛ nyilalɛ mɔɔ bɛha nwolɛ edwɛkɛ wɔ ngyɛnu ne anu la fane menli mɔɔ bɛahɔ anwuma la anwo. Kɛzi yɛbahola yɛ nee ye azuzu edwɛkɛ ne anwo ɛ? Kɛ anrɛɛ yɛ nee ye bɛagenga ngɛlɛlera fofolɛ la, ɔwɔ kɛ yɛ nee ye suzu edwɛkɛ titile mɔɔ wɔ ngɛlɛlera ne anu la anwo. Ɔka kɛ “ewule ɛnle ɛkɛ bieko.” Yɛbahola yɛabiza ahenle saa ɔdie ɔto nu kɛ saa debie bie ɛnle ɛkɛ bieko a ɛnee ɔkile kɛ mekɛ bie ɛnee deɛ ne wɔ ɛkɛ a. Ɔda ali kɛ, ɔbaha kɛ ɛhɛe. Akee yɛbahola yɛaha yɛahile ye kɛ awie ɛtɛwule wɔ anwuma lɔ ɛlɛ; azɛlɛ ye azo ala a menli wu a. Yemɔti, ɔda ali kɛ Yekile 21:4 ɛlɛka nyilalɛ mɔɔ bara azɛlɛ ye azo kenlebie la anwo edwɛkɛ.—Edw. 37:29.\nFA NDONWO KILEHILE EDWƐKƐ NU\n12. Duzu ati a Gyisɛse vale ndonwo lile gyima ɛ?\n12 Saa ɛye kpuyia ɛsie ahane a, Gyisɛse vale ndonwo noko lile gyima wɔ ye edwɛkɛhanlɛ gyima ne anu. (Bɛgenga Mateyu 13:34, 35.) Gyisɛse ndonwo ne boale manle bɛnwunle ye tievolɛma adwenle. (Mat. 13:10-15) Ndonwo eza manle bɛ nye liele Gyisɛse ngilehilelɛ nwo na bɛhakyele. Kɛzi yɛbahola yɛava ndonwo yɛali gyima wɔ yɛ ngilehilelɛ nu ɛ?\n13. Kɛzi yɛbahola yɛava ndonwo yɛahilehile nu kɛ Nyamenle le kpole tɛla Gyisɛse ɛ?\n13 Ndonwo sikalɛ mɔɔ bɛfa bɛdi gyima la ta boa kpalɛ. Kɛ neazo la, saa yɛlɛkilehile nu kɛ Nyamenle le kpole tɛla Gyisɛse a, yɛbahola yɛava adenle ɛhye azo. Yɛbahola yɛaha kɛ Nyamenle nee Gyisɛse vale abusuabɔlɛ mɔɔ wɔ menli avinli la hilele agɔnwolɛvalɛ mɔɔ wɔ bɛ avinli la anu. Nyamenle vɛlɛle Gyisɛse kɛ ɔ ra, yɛɛ Gyisɛse noko vɛlɛle Nyamenle kɛ ɔ Ze. (Luku 3:21, 22; Dwɔn 14:28) Bieko, bie a yɛbabiza suamenle ne kɛ: “Saa ɛkulo kɛ ɛkile me menli nwiɔ mɔɔ bɛsɛ atipɛne la a, abusuabɔlɛ mɔɔ wɔ menli avinli la anu boni a ɛbava wɔahile nu a?” Bie a ahenle baha kɛ mediema anzɛɛ ndalɛ. Saa ɔyɛ ye zɔ a, yɛbahola yɛanwu kɛzi ndonwo ne fɛta la. Akee yɛbahola yɛabiza ye kɛ: “Saa ɛdawɔ nee medame yɛkola yɛyɛ ndonwo ɛhye a, ɛnee ɛnea a Gyisɛse—Kilehilevolɛ Kpole ne—ɛnrɛhola ɛnrɛva ndonwo ko ne ala ɛnrɛli gyima ɔ? Emomu, ɔhanle Nyamenle anwo edwɛkɛ kɛ ɔ Ze. Yemɔti, Gyisɛse manle ɔlale ali kɛ Nyamenle le kpole yɛɛ ɔlɛ tumi ɔtɛla ye.”\n14. Ndonwo boni a maa yɛnwu kɛ ndelebɛbo ɛnle nu kɛ Nyamenle bamaa Abɔnsam ahile menli nyane wɔ abɔnsamsenle nu a?\n14 Suzu neazo ɛhye noko anwo. Bie mɔ die di kɛ Seetan a “nea” abɔnsamsenle ne azo a. Ndonwo bahola amaa wovolɛ bie ade deɛmɔti ndelebɛbo ɛnle nu kɛ Nyamenle bamaa Abɔnsam ahile menli nyane wɔ abɔnsamsenle nu la abo. Yɛbahola yɛaha kɛ: “Fa ye kɛ ɛ ra ɛde atua na ɔlɛyɛ ninyɛndane. Duzu a ɛbayɛ a?” Ɔda ali kɛ, wovolɛ ne baha kɛ ɔbadenrɛ ɔ ra ne. Bie a ɔbabɔ mɔdenle fane dɔɔnwo kɛ ɔmaa kakula ne agyakyi ɛtane ɛyɛlɛ. (Mrɛ. 22:15) Wɔ ɛke, yɛbahola yɛabiza wovolɛ ne kɛ, na saa kakula ne kpo mɔdenle mɔɔ ɔlɛbɔ kɛ ɔboa ye la noko ɛ? Awovolɛ dɔɔnwo bɛaha kɛ, awieleɛ kolaa ne bɛbahwe kakula ne anzo. Akee yɛbahola yɛabiza kɛ: “Na saa ɛnwu kɛ ɛtanevolɛ bie a ɛbɛlabɛla ɛ ra ne yemaa yede atua noko ɛ?” Kpolerazulɛ biala ɛnle nwolɛ kɛ, wovolɛ ne bava ahenle anwo ɛya. Saa yɛlɛtwe adwenle yɛahɔ ɛzukoalɛdeɛ mɔɔ wɔ ndonwo ne anu la azo a, yɛbahola yɛabiza wovolɛ ne kɛ, “Saa ɛnwu kɛ ɛtanevolɛ bie ɛmaa ɛra ɛyɛ ɛtane a, asoo ɛbaha wɔahile ahenle zɔhane kɛ ɔhwe ɛ ra ne anzo ɔmaa wɔ ɔ?” Nɔhalɛ nu, mualɛ ne bayɛ kyɛkyɛ. Ɛnee ɔda ali wienyi kɛ, Nyamenle ɛnrɛmaa Seetan ɛnrɛhwe menli mɔɔ Abɔnsam mumua ne a ɛmaa bɛyɛ ɛtane la anzo!\nNYIA ADWENLE MƆƆ FƐTA\n15, 16. (a) Duzu ati a ɔnle kɛ yɛmaa yɛ nye da kɛ awie biala mɔɔ yɛbaha Belemgbunlililɛ edwɛkɛ ne yɛahile ye la balie ali ɛ? (b) Asoo ɔwɔ kɛ yɛnyia ahyɛlɛdeɛ titile bie na yɛahola yɛahilehile kpalɛ ɔ? Kilehile nu. (Nea ɛlɛka “Debie Mɔɔ Boa Yɛ Maa Yɛbua Edwɛkɛ.”)\n15 Yɛze kɛ tɛ menli mɔɔ yɛka Belemgbunlililɛ edwɛkɛ ne yɛkile bɛ la amuala a bɛalie ali a. (Mat. 10:11-14) Edwɛkɛ ɛhye le nɔhalɛ, saa bɔbɔ yɛbiza kpuyia kpalɛ, yɛ nee menli suzu edwɛkɛ nwo wɔ adenle kpalɛ zo, na yɛfa ndonwo mɔɔ tɛla biala la yɛdi gyima a, ɛhye ɛnrɛzi ɛlɛ. Menli ekyi bie ala a diele Gyisɛse edwɛkɛ a—noko ɛnee ɔdaye a ɔle Kilehilevolɛ mɔɔ ɔtɛla biala wɔ azɛlɛ ye azo a!—Dwɔn 6:66; 7:45-48.\n16 Noko saa yɛte nganeɛ kɛ yɛnlɛ ahyɛlɛdeɛ biala a, yɛbahola yɛabɔ mɔdenle wɔ daselɛlilɛ nu. (Bɛgenga Gyima ne 4:13.) Nyamenle Edwɛkɛ ne maa yɛnwu ye wienyi kɛ “bɛ nuhua [ne] mɔɔ ɔwɔ kɛ Nyamenle maa bɛ ngoane mɔɔ ɛnlɛ awieleɛ la” ala a, bɛalie edwɛkpa ne ali a. (Gyi. 13:48) Yemɔti, bɛmaa yɛnyia adwenle mɔɔ fɛta la wɔ yɛdayɛ mumua ne nee menli mɔɔ yɛkpondɛ kɛ yɛka Belemgbunlililɛ edwɛkpa ne yɛkile bɛ la anwo. Ɔrɛla ye kɛ yɛbava ndetelɛ mɔɔ Gyihova fa maa yɛ la yɛali gyima kpalɛ na yɛanyia anwodozo kɛ ɔbaboa yɛ nee menli mɔɔ tie yɛ la. (1 Tem. 4:16) Gyihova bamaa yɛanwu kɛzi ɔwɔ kɛ yɛye “awie biala edwɛkɛ nloa la.” Kɛmɔ yɛbanwu ye la, adenle ko mɔɔ yɛbahola yɛalua zo yɛali konim wɔ daselɛlilɛ gyima ne anu la a le kɛ yɛbali mɔɔ bɛta bɛfɛlɛ ye Mɛla Kpalɛ ne la azo.\n^ ɛden. 6 Nea edwɛkɛ “Is It Possible to Build Faith in a Creator?” (“Yɛbahola Yɛanyia Bɔvolɛ Ne Anu Diedi Ɔ?”) mɔɔ wɔ October 1, 2009, The Watchtower ne anu la.\nDebie Mɔɔ Boa Yɛ Maa Yɛbua Edwɛkɛ\nBɛvale neazo mɔɔ bɛha nwolɛ edwɛkɛ wɔ ɛke la anu dɔɔnwo bɛvile edwɛkɛ “Dasevolɛ Bie Nee Awie Adwelielilɛ” ne anu. Ɔba maanlema Ɛzinzalɛ Arane ɛdeɛ ne anu ɔvi mekɛ mɔɔ ɔkɔ mekɛ. *\nAdiema raalɛ ko hanle kɛzi edwɛkɛ ɛhye mɔ ɛboa ye wɔ daselɛlilɛ nu la anwo edwɛkɛ kɛ: “Ɔlua zɛhae edwɛkɛ ne mɔ ati, melɛsukoa kɛzi bɛdi adwelie, kɛzi bɛbiza kpuyia mɔɔ maa bɛdwenle, nee kɛzi bɛbua awie wɔ adenle kpalɛ zo la. Dahuu mesukoa debie fofolɛ, na ‘Adwelielilɛ’ edwɛkɛ ɛhye mɔ a boa me a.”\nEdwɛkɛ ɛhye mɔ mɔɔ ba ndoɔdoazo la le ngyehyɛleɛ dɔɔnwo ne mɔɔ Gyihova ɛyɛ mɔɔ bɛboa yɛ bɛmaa yɛyɛ gyima mɔɔ yeva yemaa yɛ la anu ko ala. (Edw. 32:8) Nea kɛzi ɔwɔ kɛ yɛmaa yɛ nye sɔ kɛ ɔmaa yɛ mɔɔ yɛhyia nwo amaa yɛayɛ yɛ ɛzonlenlɛ gyima ne la a!\n^ ɛden. 44 Kɛkala bɛhilehile edwɛkɛ ɛhye mɔ anu: “Asoo Nyamenle Dwenle Yɛ Amaneɛnwunlɛ Nwo?” (July 1, 2013); nee “Duzu Ati A Nyamenle Maa Amaneɛnwunlɛ Nwo Adenle A?” (January 1, 2014).\nFa nwa awie Fa nwa awie Kɛzi Ɔwɔ Kɛ ‘Yɛye Awie Biala Edwɛkɛ Nloa Ɛ’?\n‘Me Aleɛ A Le Kɛ Menwɔyɛ Nyamenle Ɛhulolɛdeɛ’\nDi Mɛla Kpalɛ Ne Azo Wɔ Daselɛlilɛ Nu\nƐBƐLABƆLƐ NU EDWƐKƐ Gyihova Ɛboa Me Kpalɛ\nGyihova Le Ngyehyɛleɛ Nyamenle\nƐ Nee Gyihova Ahyehyɛdeɛ Ne Lua Ɔ?\nYƐ TETEDWƐKƐ “Bɛyɔba Gyima Ne Dɔɔnwo Wɔ Ɛkɛ Mɔɔ Ɔwɔ Kɛ Bɛyɛ A”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ May 2014\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ May 2014\nƐZINZALƐ ARANE—DEBIEZUKOALƐ ƐDEƐ May 2014


Yɛdua Nolobɔlɛ Nee Ngilehilelɛ Gyima Ne Azo Yɛyɛ Menli Ɛdoavolɛma\nGyisɛse hanle hilele ye ɛdoavolɛ ne mɔ kɛ bɛhɔ bɛyɛ menli ye ɛdoavolɛma. (Mt 28:19) Ɛhye le nolobɔlɛ nee ngilehilelɛ. Ɔvi mekɛ mɔɔ kɔ mekɛ la ɔwɔ kɛ yɛ muala yɛbiza yɛ nwo kɛ, ‘Kɛ ɔkɛyɛ na meanyia anyunluhɔlɛ wɔ ninyɛne nwiɔ ɛhye mɔɔ anwo hyia amaa meayɛ menli ɛdoavolɛma la anu ɛ?’\nKɛ anrɛɛ yɛbahendɛ yɛamaa menli ne ara yɛ ɛkɛ ne la, ɔwɔ kɛ yɛfa anyebolo yɛkpondɛ menli mɔɔ “fɛta” la. (Mt 10:11) Saa yɛwɔ daselɛlilɛ nu a, asoo yɛfa nwolɛ adenle biala mɔɔ yɛbanyia la yɛtendɛ yɛkile menli mɔɔ ‘yɛnwu bɛ la ɔ?’ (Gyi 17:17) Ɔlua ɛzoanvolɛ Pɔɔlo mɔdenle mɔɔ ɔbɔle wɔ ye nolobɔlɛ nu la ati, Ledea rayɛle ɛdoavolɛ.—Gyi 16:13-15.\n“Dua wɔ ma ne nwonlomɔ, na eza dua bie nɔsolɛ nu” (No 11:6)\nNEA KƆ ZO DI DASELƐ ‘MƆƆ ƐNGYAKYI A’—MEKƐ MƆƆ ƐNLE DASELƐLILƐ NU NEE AZUA NU VIDIO NE NA BUA KPUYA ƐHYE MƆ:\nKɛzi Samuel hilele kɛ ɛnee ɔ nye die nwo ɛsesebɛ kɛ ɔbalua nɔhalɛ ma ne dahuu biala ɛ?\nDuzu ati a ɔwɔ kɛ yɛmia yɛ nwo wɔ ndenle ngakyile mɔɔ yɛdua zo yɛdi daselɛ la biala anu a?\nNwane mɔ a ɛbahola wɔali bɛ daselɛ wɔ alehyenlɛ ne anu a?\nTɛ buluku ala a ɔwɔ kɛ yɛfa yɛmaa menli a, emomu amaa yɛayɛ menli ɛdoavolɛma la, ɔwɔ kɛ yɛyɛ dɔɔnwo. Ɔwɔ kɛ yɛsia yɛkɔkpɔla bɛ na yɛ nee bɛ sukoa Baebolo ne fane dɔɔnwo amaa bɛanyi wɔ sunsum nu. (1Kɔ 3:6-9) Noko saa mɔdenle mɔɔ yɛlɛbɔ yɛahilehile menli Belemgbunlililɛ nɔhalɛ ne la anzo ma kpalɛ ɛ? (Mt 13:19-22) Ɔwɔ kɛ yɛkɔ zo yɛkpondɛ menli mɔɔ bɛ ahonle le kɛ “azɛlɛ kpalɛ” la.—Mt 13:23; Gyi 13:48.\n“Menluale, Apɔlɔso guguale zolɛ nzule, noko Nyamenle a maanle ɔnyinle a” (1Kɔ 3:6)\nNEA KƆ ZO DI DASELƐ ‘MƆƆ ƐNGYAKYI A’—BAGUA NU NEE ƐDOAVOLƐYƐLƐ GYIMA NE VIDIO NE NA BUA KPUYA ƐHYE MƆ:\nKɛzi Solomon nee Mary guguale nɔhalɛ ma ne mɔɔ bɛluale ye wɔ Ezekiel nee Abigail ahonle nu la azo nzule ɛ?\nMɔɔ fale daselɛlilɛ afoa ngakyile ne mɔ mɔɔ bagua nu daselɛlilɛ boka nwo la anwo, duzu a ɔwɔ kɛ yɛ yɛ bodane a?\nKɛzi yɛbava yɛ adwenle yɛazie awie mɔ mɔɔ yɛkilehile bɛ nɔhalɛ ne la azo kpalɛ ɛ?\nFa nwa awie Fa nwa awie Yɛdua Nolobɔlɛ Nee Ngilehilelɛ Gyima Ne Azo Yɛyɛ Menli Ɛdoavolɛma